pli: Ye kevalino vaṭṭaṁ tesaṁ natthi paññāpanāya.


nikaya: sn

layer: root

title_pli: Saṁyutta Nikāya 22.56 6. Upayavagga

pli: Katamā ca, bhikkhave, vedanā?


pli: Chayime, bhikkhave, vedanākāyā—


pli: cakkhusamphassajā vedanā, sotasamphassajā vedanā, ghānasamphassajā vedanā, jivhāsamphassajā vedanā, kāyasamphassajā vedanā, manosamphassajā vedanā.


pli: Ayaṁ vuccati, bhikkhave, vedanā.


pli: Phassasamudayā vedanāsamudayo;


pli: phassanirodhā vedanānirodho.


pli: Ayameva ariyo aṭṭhaṅgiko maggo vedanānirodhagāminī paṭipadā, seyyathidaṁ—


pli: sammādiṭṭhi …pe… sammāsamādhi.


pli: Ye hi keci, bhikkhave, samaṇā vā brāhmaṇā vā evaṁ vedanaṁ abhiññāya, evaṁ vedanāsamudayaṁ abhiññāya, evaṁ vedanānirodhaṁ abhiññāya, evaṁ vedanānirodhagāminiṁ paṭipadaṁ abhiññāya vedanāya nibbidāya virāgāya nirodhāya paṭipannā, te suppaṭipannā.


pli: Ye suppaṭipannā, te imasmiṁ dhammavinaye gādhanti.


pli: Ye ca kho keci, bhikkhave, samaṇā vā brāhmaṇā vā evaṁ vedanaṁ abhiññāya …pe… evaṁ vedanānirodhagāminiṁ paṭipadaṁ abhiññāya …pe…


pli: vaṭṭaṁ tesaṁ natthi paññāpanāya.


pli: Katamā ca, bhikkhave, saññā?


pli: Chayime, bhikkhave, saññākāyā—


pli: rūpasaññā, saddasaññā, gandhasaññā, rasasaññā, phoṭṭhabbasaññā, dhammasaññā.


pli: Ayaṁ vuccati, bhikkhave, saññā.


pli: Phassasamudayā saññāsamudayo;


pli: phassanirodhā saññānirodho.


pli: Ayameva ariyo aṭṭhaṅgiko maggo saññānirodhagāminī paṭipadā, seyyathidaṁ—


pli: sammādiṭṭhi …pe… sammāsamādhi …pe…


pli: Katame ca, bhikkhave, saṅkhārā?


pli: Chayime, bhikkhave, cetanākāyā—


pli: rūpasañcetanā, saddasañcetanā, gandhasañcetanā, rasasañcetanā, phoṭṭhabbasañcetanā, dhammasañcetanā.


pli: Ime vuccanti, bhikkhave, saṅkhārā.


pli: Phassasamudayā saṅkhārasamudayo;


pli: phassanirodhā saṅkhāranirodho.


pli: Ayameva ariyo aṭṭhaṅgiko maggo saṅkhāranirodhagāminī paṭipadā, seyyathidaṁ—


pli: sammādiṭṭhi …pe… sammāsamādhi.


pli: Ye hi keci, bhikkhave, samaṇā vā brāhmaṇā vā evaṁ saṅkhāre abhiññāya, evaṁ saṅkhārasamudayaṁ abhiññāya, evaṁ saṅkhāranirodhaṁ abhiññāya, evaṁ saṅkhāranirodhagāminiṁ paṭipadaṁ abhiññāya saṅkhārānaṁ nibbidāya virāgāya nirodhāya paṭipannā, te suppaṭipannā.


pli: Ye suppaṭipannā, te imasmiṁ dhammavinaye gādhanti.


pli: Ye ca kho keci, bhikkhave, samaṇā vā brāhmaṇā vā evaṁ saṅkhāre abhiññāya, evaṁ saṅkhārasamudayaṁ abhiññāya, evaṁ saṅkhāranirodhaṁ abhiññāya, evaṁ saṅkhāranirodhagāminiṁ paṭipadaṁ abhiññāya saṅkhārānaṁ nibbidā virāgā nirodhā anupādā vimuttā, te suvimuttā.


pli: Ye suvimuttā, te kevalino.


pli: Ye kevalino vaṭṭaṁ tesaṁ natthi paññāpanāya.


pli: Katamañca, bhikkhave, viññāṇaṁ?


pli: Chayime, bhikkhave, viññāṇakāyā—


pli: cakkhuviññāṇaṁ, sotaviññāṇaṁ, ghānaviññāṇaṁ, jivhāviññāṇaṁ, kāyaviññāṇaṁ, manoviññāṇaṁ.


pli: Idaṁ vuccati, bhikkhave, viññāṇaṁ.


pli: Nāmarūpasamudayā viññāṇasamudayo;


pli: nāmarūpanirodhā viññāṇanirodho.


pli: Ayameva ariyo aṭṭhaṅgiko maggo viññāṇanirodhagāminī paṭipadā, seyyathidaṁ—


pli: Ye hi keci, bhikkhave, samaṇā vā brāhmaṇā vā evaṁ viññāṇaṁ abhiññāya, evaṁ viññāṇasamudayaṁ abhiññāya, evaṁ viññāṇanirodhaṁ abhiññāya, evaṁ viññāṇanirodhagāminiṁ paṭipadaṁ abhiññāya viññāṇassa nibbidāya virāgāya nirodhāya paṭipannā, te suppaṭipannā.


pli: Ye ca kho keci, bhikkhave, samaṇā vā brāhmaṇā vā evaṁ viññāṇaṁ abhiññāya, evaṁ viññāṇasamudayaṁ abhiññāya, evaṁ viññāṇanirodhaṁ abhiññāya, evaṁ viññāṇanirodhagāminiṁ paṭipadaṁ abhiññāya viññāṇassa nibbidā virāgā nirodhā anupādā vimuttā, te suvimuttā.


pli: Ye kevalino vaṭṭaṁ tesaṁ natthi paññāpanāyā”ti.


pli: Catutthaṁ.


title_pli: Saṁyutta Nikāya 22.57 6. Upayavagga

pli: Saṁyutta Nikāya 22.57


pli: 6. Upayavagga


pli: Sattaṭṭhānasutta


pli: Sāvatthinidānaṁ.


pli: “Sattaṭṭhānakusalo, bhikkhave, bhikkhu tividhūpaparikkhī imasmiṁ dhammavinaye kevalī vusitavā uttamapurisoti vuccati.


pli: Kathañca, bhikkhave, bhikkhu sattaṭṭhānakusalo hoti?


pli: Idha, bhikkhave, bhikkhu rūpaṁ pajānāti, rūpasamudayaṁ pajānāti, rūpanirodhaṁ pajānāti, rūpanirodhagāminiṁ paṭipadaṁ pajānāti;


pli: rūpassa assādaṁ pajānāti, rūpassa ādīnavaṁ pajānāti, rūpassa nissaraṇaṁ pajānāti;


pli: vedanaṁ pajānāti …


pli: saññaṁ …


pli: saṅkhāre …


pli: viññāṇaṁ pajānāti, viññāṇasamudayaṁ pajānāti, viññāṇanirodhaṁ pajānāti, viññāṇanirodhagāminiṁ paṭipadaṁ pajānāti;


pli: viññāṇassa assādaṁ pajānāti, viññāṇassa ādīnavaṁ pajānāti, viññāṇassa nissaraṇaṁ pajānāti.


pli: Katamañca, bhikkhave, rūpaṁ?


pli: Cattāro ca mahābhūtā, catunnañca mahābhūtānaṁ upādāya rūpaṁ.


pli: Idaṁ vuccati, bhikkhave, rūpaṁ.


pli: Āhārasamudayā rūpasamudayo;


pli: āhāranirodhā rūpanirodho.


pli: Ayameva ariyo aṭṭhaṅgiko maggo rūpanirodhagāminī paṭipadā, seyyathidaṁ—


pli: sammādiṭṭhi …pe… sammāsamādhi.


pli: Yaṁ rūpaṁ paṭicca uppajjati sukhaṁ somanassaṁ—


pli: ayaṁ rūpassa assādo.


pli: Yaṁ rūpaṁ aniccaṁ dukkhaṁ vipariṇāmadhammaṁ—


pli: ayaṁ rūpassa ādīnavo.


pli: Yo rūpasmiṁ chandarāgavinayo chandarāgappahānaṁ—


pli: idaṁ rūpassa nissaraṇaṁ.


pli: Ye hi keci, bhikkhave, samaṇā vā brāhmaṇā vā evaṁ rūpaṁ abhiññāya, evaṁ rūpasamudayaṁ abhiññāya, evaṁ rūpanirodhaṁ abhiññāya, evaṁ rūpanirodhagāminiṁ paṭipadaṁ abhiññāya;


pli: evaṁ rūpassa assādaṁ abhiññāya, evaṁ rūpassa ādīnavaṁ abhiññāya, evaṁ rūpassa nissaraṇaṁ abhiññāya rūpassa nibbidāya virāgāya nirodhāya paṭipannā, te suppaṭipannā.


pli: Ye suppaṭipannā, te imasmiṁ dhammavinaye gādhanti.


pli: Ye ca kho keci, bhikkhave, samaṇā vā brāhmaṇā vā evaṁ rūpaṁ abhiññāya, evaṁ rūpasamudayaṁ abhiññāya, evaṁ rūpanirodhaṁ abhiññāya, evaṁ rūpanirodhagāminiṁ paṭipadaṁ abhiññāya;


pli: evaṁ rūpassa assādaṁ abhiññāya, evaṁ rūpassa ādīnavaṁ abhiññāya, evaṁ rūpassa nissaraṇaṁ abhiññāya rūpassa nibbidā virāgā nirodhā anupādā vimuttā, te suvimuttā.


pli: Ye suvimuttā, te kevalino.


pli: Ye kevalino vaṭṭaṁ tesaṁ natthi paññāpanāya.


pli: Katamā ca, bhikkhave, vedanā?


pli: Chayime, bhikkhave, vedanākāyā—


pli: cakkhusamphassajā vedanā …pe…


pli: manosamphassajā vedanā.


pli: Ayaṁ vuccati, bhikkhave, vedanā.


pli: Phassasamudayā vedanāsamudayo;


pli: phassanirodhā vedanānirodho.


pli: Ayameva ariyo aṭṭhaṅgiko maggo vedanānirodhagāminī paṭipadā, seyyathidaṁ—


pli: sammādiṭṭhi …pe… sammāsamādhi.


pli: Yaṁ vedanaṁ paṭicca uppajjati sukhaṁ somanassaṁ—


pli: ayaṁ vedanāya assādo.


pli: Yā vedanā aniccā dukkhā vipariṇāmadhammā—


pli: ayaṁ vedanāya ādīnavo.


pli: Yo vedanāya chandarāgavinayo chandarāgappahānaṁ—


pli: idaṁ vedanāya nissaraṇaṁ.


pli: Ye hi, keci, bhikkhave, samaṇā vā brāhmaṇā vā evaṁ vedanaṁ abhiññāya, evaṁ vedanāsamudayaṁ abhiññāya, evaṁ vedanānirodhaṁ abhiññāya, evaṁ vedanānirodhagāminiṁ paṭipadaṁ abhiññāya;


pli: evaṁ vedanāya assādaṁ abhiññāya, evaṁ vedanāya ādīnavaṁ abhiññāya, evaṁ vedanāya nissaraṇaṁ abhiññāya vedanāya nibbidāya virāgāya nirodhāya paṭipannā, te suppaṭipannā.


pli: Ye suppaṭipannā, te imasmiṁ dhammavinaye gādhanti.


pli: Ye ca kho keci, bhikkhave, samaṇā vā brāhmaṇā vā evaṁ vedanaṁ abhiññāya …pe…


pli: vaṭṭaṁ tesaṁ natthi paññāpanāya.


pli: Katamā ca, bhikkhave, saññā?


pli: Chayime, bhikkhave, saññākāyā—


pli: rūpasaññā, saddasaññā, gandhasaññā, rasasaññā, phoṭṭhabbasaññā, dhammasaññā.


pli: Ayaṁ vuccati, bhikkhave, saññā.


pli: Phassasamudayā saññāsamudayo;


pli: phassanirodhā saññānirodho.


pli: Ayameva ariyo aṭṭhaṅgiko maggo saññānirodhagāminī paṭipadā, seyyathidaṁ—


pli: sammādiṭṭhi …pe… sammāsamādhi …pe…


pli: Katame ca, bhikkhave, saṅkhārā?


pli: Chayime, bhikkhave, cetanākāyā—


pli: rūpasañcetanā …pe…


pli: dhammasañcetanā.


pli: Ime vuccanti, bhikkhave, saṅkhārā.


pli: Phassasamudayā saṅkhārasamudayo;


pli: phassanirodhā saṅkhāranirodho.


pli: Ayameva ariyo aṭṭhaṅgiko maggo saṅkhāranirodhagāminī paṭipadā, seyyathidaṁ—


pli: sammādiṭṭhi …pe… sammāsamādhi.


pli: Yaṁ saṅkhāre paṭicca uppajjati sukhaṁ somanassaṁ—


pli: ayaṁ saṅkhārānaṁ assādo.


pli: Ye saṅkhārā aniccā dukkhā vipariṇāmadhammā—


pli: ayaṁ saṅkhārānaṁ ādīnavo.


pli: Yo saṅkhāresu chandarāgavinayo chandarāgappahānaṁ—


pli: idaṁ saṅkhārānaṁ nissaraṇaṁ.


pli: Ye hi keci, bhikkhave, samaṇā vā brāhmaṇā vā evaṁ saṅkhāre abhiññāya, evaṁ saṅkhārasamudayaṁ abhiññāya, evaṁ saṅkhāranirodhaṁ abhiññāya, evaṁ saṅkhāranirodhagāminiṁ paṭipadaṁ abhiññāya …pe… saṅkhārānaṁ nibbidāya virāgāya nirodhāya paṭipannā te suppaṭipannā.


pli: Ye suppaṭipannā, te imasmiṁ dhammavinaye gādhanti …pe…


pli: vaṭṭaṁ tesaṁ natthi paññāpanāya.


pli: Katamañca, bhikkhave, viññāṇaṁ?


pli: Chayime, bhikkhave, viññāṇakāyā—


pli: cakkhuviññāṇaṁ, sotaviññāṇaṁ, ghānaviññāṇaṁ, jivhāviññāṇaṁ, kāyaviññāṇaṁ, manoviññāṇaṁ.


pli: Idaṁ vuccati, bhikkhave, viññāṇaṁ.


pli: Nāmarūpasamudayā viññāṇasamudayo;


pli: nāmarūpanirodhā viññāṇanirodho.


pli: Ayameva ariyo aṭṭhaṅgiko maggo viññāṇanirodhagāminī paṭipadā, seyyathidaṁ—


pli: sammādiṭṭhi …pe… sammāsamādhi.


pli: Yaṁ viññāṇaṁ paṭicca uppajjati sukhaṁ somanassaṁ—


pli: ayaṁ viññāṇassa assādo.


pli: Yaṁ viññāṇaṁ aniccaṁ dukkhaṁ vipariṇāmadhammaṁ—


pli: ayaṁ viññāṇassa ādīnavo.


pli: Yo viññāṇasmiṁ chandarāgavinayo chandarāgappahānaṁ—


pli: idaṁ viññāṇassa nissaraṇaṁ.


pli: Ye hi keci, bhikkhave, samaṇā vā brāhmaṇā vā evaṁ viññāṇaṁ abhiññāya, evaṁ viññāṇasamudayaṁ abhiññāya, evaṁ viññāṇanirodhaṁ abhiññāya, evaṁ viññāṇanirodhagāminiṁ paṭipadaṁ abhiññāya;


pli: evaṁ viññāṇassa assādaṁ abhiññāya, evaṁ viññāṇassa ādīnavaṁ abhiññāya, evaṁ viññāṇassa nissaraṇaṁ abhiññāya viññāṇassa nibbidāya virāgāya nirodhāya paṭipannā, te suppaṭipannā.


pli: Ye suppaṭipannā, te imasmiṁ dhammavinaye gādhanti.


pli: Ye ca kho keci, bhikkhave, samaṇā vā brāhmaṇā vā evaṁ viññāṇaṁ abhiññāya, evaṁ viññāṇasamudayaṁ abhiññāya, evaṁ viññāṇanirodhaṁ abhiññāya, evaṁ viññāṇanirodhagāminiṁ paṭipadaṁ abhiññāya;


pli: evaṁ viññāṇassa assādaṁ abhiññāya, evaṁ viññāṇassa ādīnavaṁ abhiññāya, evaṁ viññāṇassa nissaraṇaṁ abhiññāya viññāṇassa nibbidā virāgā nirodhā anupādā vimuttā, te suvimuttā.


pli: Ye suvimuttā, te kevalino.


pli: Ye kevalino vaṭṭaṁ tesaṁ natthi paññāpanāya.


pli: Evaṁ kho, bhikkhave, bhikkhu sattaṭṭhānakusalo hoti.


pli: Kathañca, bhikkhave, bhikkhu tividhūpaparikkhī hoti?


pli: Idha, bhikkhave, bhikkhu dhātuso upaparikkhati, āyatanaso upaparikkhati, paṭiccasamuppādaso upaparikkhati.


pli: Evaṁ kho, bhikkhave, bhikkhu tividhūpaparikkhī hoti.


pli: Sattaṭṭhānakusalo, bhikkhave, bhikkhu tividhūpaparikkhī, imasmiṁ dhammavinaye kevalī vusitavā ‘uttamapuriso’ti vuccatī”ti.


pli: Pañcamaṁ.


title_pli: Saṁyutta Nikāya 22.58 6. Upayavagga

pli: Saṁyutta Nikāya 22.58


pli: 6. Upayavagga


pli: Sammāsambuddhasutta


pli: Sāvatthinidānaṁ.


pli: “Tathāgato, bhikkhave, arahaṁ sammāsambuddho rūpassa nibbidā virāgā nirodhā anupādā vimutto sammāsambuddhoti vuccati.


pli: Bhikkhupi, bhikkhave, paññāvimutto rūpassa nibbidā virāgā nirodhā anupādā vimutto paññāvimuttoti vuccati.


pli: Tathāgato, bhikkhave, arahaṁ sammāsambuddho vedanāya nibbidā virāgā nirodhā anupādā vimutto sammāsambuddhoti vuccati.


pli: Bhikkhupi, bhikkhave, paññāvimutto vedanāya nibbidā …pe… paññāvimuttoti vuccati.


pli: Tathāgato, bhikkhave, arahaṁ sammāsambuddho saññāya …


pli: saṅkhārānaṁ …


pli: viññāṇassa nibbidā virāgā nirodhā anupādā vimutto sammāsambuddhoti vuccati.


pli: Bhikkhupi, bhikkhave, paññāvimutto viññāṇassa nibbidā virāgā nirodhā anupādā vimutto paññāvimuttoti vuccati.


pli: Tatra kho, bhikkhave, ko viseso, ko adhippayāso, kiṁ nānākaraṇaṁ, tathāgatassa arahato sammāsambuddhassa paññāvimuttena bhikkhunā”ti?


pli: “Bhagavaṁmūlakā no, bhante, dhammā bhagavaṁnettikā bhagavaṁpaṭisaraṇā. Sādhu vata, bhante, bhagavantaññeva paṭibhātu etassa bhāsitassa attho. Bhagavato sutvā bhikkhū dhāressantī”ti.


pli: “Tena hi, bhikkhave, suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: Bhagavā etadavoca:


pli: “Tathāgato, bhikkhave, arahaṁ sammāsambuddho anuppannassa maggassa uppādetā, asañjātassa maggassa sañjanetā, anakkhātassa maggassa akkhātā maggaññū, maggavidū, maggakovido;


pli: maggānugā ca, bhikkhave, etarahi sāvakā viharanti pacchā samannāgatā.


pli: Ayaṁ kho, bhikkhave, viseso, ayaṁ adhippayāso, idaṁ nānākaraṇaṁ tathāgatassa arahato sammāsambuddhassa paññāvimuttena bhikkhunā”ti.


pli: Chaṭṭhaṁ.


title_pli: Saṁyutta Nikāya 22.59 6. Upayavagga

pli: Saṁyutta Nikāya 22.59


pli: 6. Upayavagga


pli: Anattalakkhaṇasutta


pli: Ekaṁ samayaṁ bhagavā bārāṇasiyaṁ viharati isipatane migadāye.


pli: Tatra kho bhagavā pañcavaggiye bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: “Rūpaṁ, bhikkhave, anattā.


pli: Rūpañca hidaṁ, bhikkhave, attā abhavissa, nayidaṁ rūpaṁ ābādhāya saṁvatteyya, labbhetha ca rūpe:


pli: ‘evaṁ me rūpaṁ hotu, evaṁ me rūpaṁ mā ahosī’ti.


pli: Yasmā ca kho, bhikkhave, rūpaṁ anattā, tasmā rūpaṁ ābādhāya saṁvattati, na ca labbhati rūpe:


pli: Vedanā anattā.


pli: Vedanā ca hidaṁ, bhikkhave, attā abhavissa, nayidaṁ vedanā ābādhāya saṁvatteyya, labbhetha ca vedanāya:


pli: ‘evaṁ me vedanā hotu, evaṁ me vedanā mā ahosī’ti.


pli: Yasmā ca kho, bhikkhave, vedanā anattā, tasmā vedanā ābādhāya saṁvattati, na ca labbhati vedanāya:


pli: Saññā anattā …pe…


pli: saṅkhārā anattā.


pli: Saṅkhārā ca hidaṁ, bhikkhave, attā abhavissaṁsu, nayidaṁ saṅkhārā ābādhāya saṁvatteyyuṁ, labbhetha ca saṅkhāresu:


pli: ‘evaṁ me saṅkhārā hontu, evaṁ me saṅkhārā mā ahesun’ti.


pli: Yasmā ca kho, bhikkhave, saṅkhārā anattā, tasmā saṅkhārā ābādhāya saṁvattanti, na ca labbhati saṅkhāresu:


pli: Viññāṇaṁ anattā.


pli: Viññāṇañca hidaṁ, bhikkhave, attā abhavissa, nayidaṁ viññāṇaṁ ābādhāya saṁvatteyya, labbhetha ca viññāṇe:


pli: ‘evaṁ me viññāṇaṁ hotu, evaṁ me viññāṇaṁ mā ahosī’ti.


pli: Yasmā ca kho, bhikkhave, viññāṇaṁ anattā, tasmā viññāṇaṁ ābādhāya saṁvattati, na ca labbhati viññāṇe:


pli: Taṁ kiṁ maññatha, bhikkhave,


pli: rūpaṁ niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, kallaṁ nu taṁ samanupassituṁ:


pli: ‘etaṁ mama, esohamasmi, eso me attā’”ti?


pli: “No hetaṁ, bhante”.


pli: “Vedanā …


pli: saññā …


pli: saṅkhārā …


pli: viññāṇaṁ niccaṁ vā aniccaṁ vā”ti?


pli: “Tasmātiha, bhikkhave, yaṁ kiñci rūpaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ rūpaṁ: ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Yā kāci vedanā atītānāgatapaccuppannā ajjhattā vā bahiddhā vā …pe… yā dūre santike vā, sabbā vedanā: ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Yā kāci saññā …pe…


pli: ye keci saṅkhārā atītānāgatapaccuppannā ajjhattaṁ vā bahiddhā vā …pe… ye dūre santike vā, sabbe saṅkhārā: ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Yaṁ kiñci viññāṇaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ viññāṇaṁ: ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Evaṁ passaṁ, bhikkhave, sutavā ariyasāvako rūpasmimpi nibbindati, vedanāyapi nibbindati, saññāyapi nibbindati, saṅkhāresupi nibbindati, viññāṇasmimpi nibbindati.


pli: Nibbindaṁ virajjati; virāgā vimuccati. Vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Idamavoca bhagavā.


pli: Attamanā pañcavaggiyā bhikkhū bhagavato bhāsitaṁ abhinanduṁ.


pli: Imasmiñca pana veyyākaraṇasmiṁ bhaññamāne pañcavaggiyānaṁ bhikkhūnaṁ anupādāya āsavehi cittāni vimucciṁsūti.


pli: Sattamaṁ.


title_pli: Saṁyutta Nikāya 22.6 1. Nakulapituvagga

pli: Saṁyutta Nikāya 22.6


pli: 1. Nakulapituvagga


pli: Paṭisallāṇasutta


pli: Sāvatthinidānaṁ.


pli: Paṭisallīṇo, bhikkhave, bhikkhu yathābhūtaṁ pajānāti.


pli: Kiñca yathābhūtaṁ pajānāti?


pli: Rūpassa samudayañca atthaṅgamañca, vedanāya samudayañca atthaṅgamañca, saññāya samudayañca atthaṅgamañca, saṅkhārānaṁ samudayañca atthaṅgamañca, viññāṇassa samudayañca atthaṅgamañca …pe…


pli: (yathā paṭhamasutte tathā vitthāretabbo.)


pli: Chaṭṭhaṁ.


title_pli: Saṁyutta Nikāya 22.60 6. Upayavagga

pli: Saṁyutta Nikāya 22.60


pli: 6. Upayavagga


pli: Mahālisutta


pli: Evaṁ me sutaṁ—


pli: ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Atha kho mahāli licchavi yena bhagavā tenupasaṅkami …pe… ekamantaṁ nisinno kho mahāli licchavi bhagavantaṁ etadavoca:


pli: “Pūraṇo, bhante, kassapo evamāha:


pli: ‘natthi hetu natthi paccayo sattānaṁ saṅkilesāya;


pli: ahetū appaccayā sattā saṅkilissanti.


pli: Natthi hetu natthi paccayo sattānaṁ visuddhiyā;


pli: ahetū appaccayā sattā visujjhantī’ti.


pli: Idha bhagavā kimāhā”ti?


pli: “Atthi, mahāli, hetu atthi paccayo sattānaṁ saṅkilesāya;


pli: sahetū sappaccayā sattā saṅkilissanti.


pli: Atthi, mahāli, hetu, atthi paccayo sattānaṁ visuddhiyā;


pli: sahetū sappaccayā sattā visujjhantī”ti.


pli: “Katamo pana, bhante, hetu katamo paccayo sattānaṁ saṅkilesāya;


pli: kathaṁ sahetū sappaccayā sattā saṅkilissantī”ti?


pli: “Rūpañca hidaṁ, mahāli, ekantadukkhaṁ abhavissa dukkhānupatitaṁ dukkhāvakkantaṁ anavakkantaṁ sukhena, nayidaṁ sattā rūpasmiṁ sārajjeyyuṁ.


pli: Yasmā ca kho, mahāli, rūpaṁ sukhaṁ sukhānupatitaṁ sukhāvakkantaṁ anavakkantaṁ dukkhena, tasmā sattā rūpasmiṁ sārajjanti;


pli: sārāgā saṁyujjanti; saṁyogā saṅkilissanti.


pli: Ayaṁ kho, mahāli, hetu, ayaṁ paccayo sattānaṁ saṅkilesāya;


pli: evaṁ sahetū sappaccayā sattā saṅkilissanti.


pli: Vedanā ca hidaṁ, mahāli, ekantadukkhā abhavissa dukkhānupatitā dukkhāvakkantā anavakkantā sukhena, nayidaṁ sattā vedanāya sārajjeyyuṁ.


pli: Yasmā ca kho, mahāli, vedanā sukhā sukhānupatitā sukhāvakkantā anavakkantā dukkhena, tasmā sattā vedanāya sārajjanti;


pli: sārāgā saṁyujjanti;


pli: saṁyogā saṅkilissanti.


pli: Ayampi kho, mahāli, hetu, ayaṁ paccayo sattānaṁ saṅkilesāya.


pli: Evampi sahetū sappaccayā sattā saṅkilissanti.


pli: Saññā ca hidaṁ, mahāli …pe…


pli: saṅkhārā ca hidaṁ, mahāli, ekantadukkhā abhavissaṁsu dukkhānupatitā dukkhāvakkantā anavakkantā sukhena, nayidaṁ sattā saṅkhāresu sārajjeyyuṁ.


pli: Yasmā ca kho, mahāli, saṅkhārā sukhā sukhānupatitā sukhāvakkantā anavakkantā dukkhena, tasmā sattā saṅkhāresu sārajjanti;


pli: Viññāṇañca hidaṁ, mahāli, ekantadukkhaṁ abhavissa dukkhānupatitaṁ dukkhāvakkantaṁ anavakkantaṁ sukhena, nayidaṁ sattā viññāṇasmiṁ sārajjeyyuṁ.


pli: Yasmā ca kho, mahāli, viññāṇaṁ sukhaṁ sukhānupatitaṁ sukhāvakkantaṁ anavakkantaṁ dukkhena, tasmā sattā viññāṇasmiṁ sārajjanti;


pli: Ayampi kho, mahāli, hetu ayaṁ paccayo sattānaṁ saṅkilesāya.


pli: Evampi sahetū sappaccayā sattā saṅkilissantī”ti.


pli: “Katamo pana, bhante, hetu katamo paccayo sattānaṁ visuddhiyā;


pli: kathaṁ sahetū sappaccayā sattā visujjhantī”ti?


pli: “Rūpañca hidaṁ, mahāli, ekantasukhaṁ abhavissa sukhānupatitaṁ sukhāvakkantaṁ anavakkantaṁ dukkhena, nayidaṁ sattā rūpasmiṁ nibbindeyyuṁ.


pli: Yasmā ca kho, mahāli, rūpaṁ dukkhaṁ dukkhānupatitaṁ dukkhāvakkantaṁ anavakkantaṁ sukhena, tasmā sattā rūpasmiṁ nibbindanti;


pli: nibbindaṁ virajjanti; virāgā visujjhanti.


pli: Ayaṁ kho, mahāli, hetu, ayaṁ paccayo, sattānaṁ visuddhiyā.


pli: Evaṁ sahetū sappaccayā sattā visujjhanti.


pli: Vedanā ca hidaṁ, mahāli, ekantasukhā abhavissa …pe…


pli: saññā ca hidaṁ, mahāli …pe…


pli: saṅkhārā ca hidaṁ, mahāli, ekantasukhā abhavissaṁsu …pe…


pli: viññāṇañca hidaṁ, mahāli, ekantasukhaṁ abhavissa sukhānupatitaṁ sukhāvakkantaṁ anavakkantaṁ dukkhena, nayidaṁ sattā viññāṇasmiṁ nibbindeyyuṁ.


pli: Yasmā ca kho, mahāli, viññāṇaṁ dukkhaṁ dukkhānupatitaṁ dukkhāvakkantaṁ anavakkantaṁ sukhena, tasmā sattā viññāṇasmiṁ nibbindanti;


pli: Evampi sahetū sappaccayā sattā visujjhantī”ti.


pli: Aṭṭhamaṁ.


title_pli: Saṁyutta Nikāya 22.61 6. Upayavagga

pli: Saṁyutta Nikāya 22.61


pli: 6. Upayavagga


pli: Ādittasutta


pli: Sāvatthinidānaṁ.


pli: “Rūpaṁ, bhikkhave, ādittaṁ, vedanā ādittā, saññā ādittā, saṅkhārā ādittā, viññāṇaṁ ādittaṁ.


pli: Evaṁ passaṁ, bhikkhave, sutavā ariyasāvako rūpasmimpi nibbindati, vedanāyapi … saññāyapi … saṅkhāresupi … viññāṇasmimpi nibbindati.


pli: Nibbindaṁ virajjati; virāgā vimuccati. Vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Navamaṁ.


title_pli: Saṁyutta Nikāya 22.62 6. Upayavagga

pli: Saṁyutta Nikāya 22.62


pli: Niruttipathasutta


pli: “Tayome, bhikkhave, niruttipathā adhivacanapathā paññattipathā asaṅkiṇṇā asaṅkiṇṇapubbā, na saṅkīyanti, na saṅkīyissanti, appaṭikuṭṭhā samaṇehi brāhmaṇehi viññūhi.


pli: Katame tayo?


pli: Yaṁ, bhikkhave, rūpaṁ atītaṁ niruddhaṁ vipariṇataṁ ‘ahosī’ti tassa saṅkhā, ‘ahosī’ti tassa samaññā, ‘ahosī’ti tassa paññatti;


pli: na tassa saṅkhā ‘atthī’ti, na tassa saṅkhā ‘bhavissatī’ti.


pli: Yā vedanā atītā niruddhā vipariṇatā ‘ahosī’ti tassā saṅkhā, ‘ahosī’ti tassā samaññā, ‘ahosī’ti tassā paññatti;


pli: na tassā saṅkhā ‘atthī’ti, na tassā saṅkhā ‘bhavissatī’ti.


pli: Yā saññā …


pli: ye saṅkhārā atītā niruddhā vipariṇatā ‘ahesun’ti tesaṁ saṅkhā, ‘ahesun’ti tesaṁ samaññā, ‘ahesun’ti tesaṁ paññatti;


pli: na tesaṁ saṅkhā ‘atthī’ti, na tesaṁ saṅkhā ‘bhavissantī’ti.


pli: Yaṁ viññāṇaṁ atītaṁ niruddhaṁ vipariṇataṁ, ‘ahosī’ti tassa saṅkhā, ‘ahosī’ti tassa samaññā, ‘ahosī’ti tassa paññatti;


pli: Yaṁ, bhikkhave, rūpaṁ ajātaṁ apātubhūtaṁ, ‘bhavissatī’ti tassa saṅkhā, ‘bhavissatī’ti tassa samaññā, ‘bhavissatī’ti tassa paññatti;


pli: na tassa saṅkhā ‘atthī’ti, na tassa saṅkhā ‘ahosī’ti.


pli: Yā vedanā ajātā apātubhūtā, ‘bhavissatī’ti tassā saṅkhā, ‘bhavissatī’ti tassā samaññā, ‘bhavissatī’ti tassā paññatti;


pli: na tassā saṅkhā ‘atthī’ti, na tassā saṅkhā ‘ahosī’ti.


pli: ye saṅkhārā ajātā apātubhūtā, ‘bhavissantī’ti tesaṁ saṅkhā, ‘bhavissantī’ti tesaṁ samaññā, ‘bhavissantī’ti tesaṁ paññatti;


pli: na tesaṁ saṅkhā ‘atthī’ti, na tesaṁ saṅkhā ‘ahesun’ti.


pli: Yaṁ viññāṇaṁ ajātaṁ apātubhūtaṁ, ‘bhavissatī’ti tassa saṅkhā, ‘bhavissatī’ti tassa samaññā, ‘bhavissatī’ti tassa paññatti;


pli: Yaṁ, bhikkhave, rūpaṁ jātaṁ pātubhūtaṁ, ‘atthī’ti tassa saṅkhā, ‘atthī’ti tassa samaññā, ‘atthī’ti tassa paññatti;


pli: na tassa saṅkhā ‘ahosī’ti, na tassa saṅkhā ‘bhavissatī’ti.


pli: Yā vedanā jātā pātubhūtā, ‘atthī’ti tassā saṅkhā, ‘atthī’ti tassā samaññā, ‘atthī’ti tassā paññatti;


pli: na tassā saṅkhā ‘ahosī’ti, na tassā saṅkhā ‘bhavissatī’ti.


pli: ye saṅkhārā jātā pātubhūtā, ‘atthī’ti tesaṁ saṅkhā, ‘atthī’ti tesaṁ samaññā, ‘atthī’ti tesaṁ paññatti;


pli: na tesaṁ saṅkhā ‘ahesun’ti, na tesaṁ saṅkhā, ‘bhavissantī’ti.


pli: Yaṁ viññāṇaṁ jātaṁ pātubhūtaṁ, ‘atthī’ti tassa saṅkhā, ‘atthī’ti tassa samaññā, ‘atthī’ti tassa paññatti;


pli: Ime kho, bhikkhave, tayo niruttipathā adhivacanapathā paññattipathā asaṅkiṇṇā asaṅkiṇṇapubbā, na saṅkīyanti, na saṅkīyissanti, appaṭikuṭṭhā samaṇehi brāhmaṇehi viññūhi.


pli: Yepi te, bhikkhave, ahesuṁ ukkalā vassabhaññā ahetukavādā akiriyavādā natthikavādā, tepime tayo niruttipathe adhivacanapathe paññattipathe na garahitabbaṁ nappaṭikkositabbaṁ amaññiṁsu.


pli: Taṁ kissa hetu?


pli: Nindāghaṭṭanabyārosaupārambhabhayā”ti.


pli: Tassuddānaṁ


pli: Upayo bījaṁ udānaṁ,


pli: Upādānaparivattaṁ;


pli: Sattaṭṭhānañca sambuddho,


pli: Pañcamahāli ādittā;


pli: Vaggo niruttipathena cāti.


title_pli: Saṁyutta Nikāya 22.63 7. Arahantavagga

pli: Saṁyutta Nikāya 22.63


pli: 7. Arahantavagga


pli: Upādiyamānasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho aññataro bhikkhu yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho so bhikkhu bhagavantaṁ etadavoca:


pli: “sādhu me, bhante, bhagavā saṅkhittena dhammaṁ desetu yamahaṁ bhagavato dhammaṁ sutvā eko vūpakaṭṭho appamatto ātāpī pahitatto vihareyyan”ti.


pli: “Upādiyamāno kho, bhikkhu, baddho mārassa;


pli: anupādiyamāno mutto pāpimato”ti.


pli: “Aññātaṁ bhagavā, aññātaṁ sugatā”ti.


pli: “Yathā kathaṁ pana tvaṁ, bhikkhu, mayā saṅkhittena bhāsitassa vitthārena atthaṁ ājānāsī”ti?


pli: “Rūpaṁ kho, bhante, upādiyamāno baddho mārassa;


pli: anupādiyamāno mutto pāpimato.


pli: Vedanaṁ upādiyamāno baddho mārassa;


pli: Saññaṁ …


pli: saṅkhāre …


pli: viññāṇaṁ upādiyamāno baddho mārassa;


pli: Imassa khvāhaṁ, bhante, bhagavatā saṅkhittena bhāsitassa evaṁ vitthārena atthaṁ ājānāmī”ti.


pli: “Sādhu sādhu, bhikkhu.


pli: Sādhu kho tvaṁ, bhikkhu, mayā saṅkhittena bhāsitassa vitthārena atthaṁ ājānāsi.


pli: Rūpaṁ kho, bhikkhu, upādiyamāno baddho mārassa;


pli: Vedanaṁ …


pli: saññaṁ …


pli: Imassa kho, bhikkhu, mayā saṅkhittena bhāsitassa evaṁ vitthārena attho daṭṭhabbo”ti.


pli: Atha kho so bhikkhu bhagavato bhāsitaṁ abhinanditvā anumoditvā uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho so bhikkhu eko vūpakaṭṭho appamatto ātāpī pahitatto viharanto nacirasseva—yassatthāya kulaputtā sammadeva agārasmā anagāriyaṁ pabbajanti, tadanuttaraṁ—brahmacariyapariyosānaṁ diṭṭheva dhamme sayaṁ abhiññā sacchikatvā upasampajja viharati.


pli: “Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā”ti abbhaññāsi.


pli: Aññataro ca pana so bhikkhu arahataṁ ahosīti.


pli: Paṭhamaṁ.


title_pli: Saṁyutta Nikāya 22.64 7. Arahantavagga

pli: Saṁyutta Nikāya 22.64


pli: 7. Arahantavagga


pli: Maññamānasutta


pli: Sāvatthinidānaṁ.


pli: Atha kho aññataro bhikkhu …pe… ekamantaṁ nisinno kho so bhikkhu bhagavantaṁ etadavoca:


pli: “sādhu me, bhante, bhagavā saṅkhittena dhammaṁ desetu …pe… ātāpī pahitatto vihareyyan”ti.


pli: “Maññamāno kho, bhikkhu, baddho mārassa;


pli: amaññamāno mutto pāpimato”ti.


pli: “Aññātaṁ, bhagavā, aññātaṁ, sugatā”ti.


pli: “Yathā kathaṁ pana tvaṁ, bhikkhu, mayā saṅkhittena bhāsitassa vitthārena atthaṁ ājānāsī”ti?


pli: “Rūpaṁ kho, bhante, maññamāno baddho mārassa;


pli: amaññamāno mutto pāpimato.


pli: Vedanaṁ …


pli: saññaṁ …


pli: saṅkhāre …


pli: viññāṇaṁ maññamāno baddho mārassa;


pli: Imassa khvāhaṁ, bhante, bhagavatā saṅkhittena bhāsitassa evaṁ vitthārena atthaṁ ājānāmī”ti.


pli: “Sādhu sādhu, bhikkhu.


pli: Sādhu kho tvaṁ, bhikkhu, mayā saṅkhittena bhāsitassa vitthārena atthaṁ ājānāsi.


pli: Rūpaṁ kho, bhikkhu, maññamāno baddho mārassa;


pli: Imassa kho, bhikkhu, mayā saṅkhittena bhāsitassa evaṁ vitthārena attho daṭṭhabbo”ti …pe…


pli: aññataro ca pana so bhikkhu arahataṁ ahosīti.


pli: Dutiyaṁ.


title_pli: Saṁyutta Nikāya 22.65 7. Arahantavagga

pli: Saṁyutta Nikāya 22.65


pli: 7. Arahantavagga


pli: Abhinandamānasutta


pli: Sāvatthinidānaṁ.


pli: Atha kho aññataro bhikkhu …pe… ekamantaṁ nisinno kho so bhikkhu bhagavantaṁ etadavoca:


pli: “sādhu me, bhante, bhagavā saṅkhittena …pe… pahitatto vihareyyan”ti.


pli: “Abhinandamāno kho, bhikkhu, baddho mārassa;


pli: anabhinandamāno mutto pāpimato”ti.


pli: “Aññātaṁ, bhagavā, aññātaṁ, sugatā”ti.


pli: “Yathā kathaṁ pana tvaṁ, bhikkhu, mayā saṅkhittena bhāsitassa vitthārena atthaṁ ājānāsī”ti?


pli: “Rūpaṁ kho, bhante, abhinandamāno baddho mārassa;


pli: anabhinandamāno mutto pāpimato.


pli: Vedanaṁ …


pli: saññaṁ …


pli: saṅkhāre …


pli: viññāṇaṁ abhinandamāno baddho mārassa;


pli: Imassa khvāhaṁ, bhante, bhagavatā saṅkhittena bhāsitassa evaṁ vitthārena atthaṁ ājānāmī”ti.


pli: “Sādhu sādhu, bhikkhu.


pli: Sādhu kho tvaṁ, bhikkhu, mayā saṅkhittena bhāsitassa vitthārena atthaṁ ājānāsi.


pli: Rūpaṁ kho, bhikkhu, abhinandamāno baddho mārassa;


pli: Imassa kho, bhikkhu, mayā saṅkhittena bhāsitassa evaṁ vitthārena attho daṭṭhabbo”ti …pe…


pli: aññataro ca pana so bhikkhu arahataṁ ahosīti.


pli: Tatiyaṁ.


title_pli: Saṁyutta Nikāya 22.66 7. Arahantavagga

pli: Saṁyutta Nikāya 22.66


pli: 7. Arahantavagga


pli: Aniccasutta


pli: Sāvatthinidānaṁ.


pli: Atha kho aññataro bhikkhu …pe… ekamantaṁ nisinno kho so bhikkhu bhagavantaṁ etadavoca:


pli: “sādhu me, bhante, bhagavā saṅkhittena dhammaṁ desetu …pe… ātāpī pahitatto vihareyyan”ti.


pli: “Yaṁ kho, bhikkhu, aniccaṁ; tatra te chando pahātabbo”ti.


pli: “Aññātaṁ, bhagavā, aññātaṁ, sugatā”ti.


pli: “Yathā kathaṁ pana tvaṁ, bhikkhu, mayā saṅkhittena bhāsitassa vitthārena atthaṁ ājānāsī”ti?


pli: “Rūpaṁ kho, bhante, aniccaṁ; tatra me chando pahātabbo.


pli: Vedanā …


pli: saññā …


pli: saṅkhārā …


pli: viññāṇaṁ aniccaṁ; tatra me chando pahātabbo.


pli: Imassa khvāhaṁ, bhante, bhagavatā saṅkhittena bhāsitassa evaṁ vitthārena atthaṁ ājānāmī”ti.


pli: “Sādhu sādhu, bhikkhu.


pli: Sādhu kho tvaṁ, bhikkhu, mayā saṅkhittena bhāsitassa vitthārena atthaṁ ājānāsi.


pli: Rūpaṁ kho, bhikkhu, aniccaṁ; tatra te chando pahātabbo.


pli: Vedanā aniccā …


pli: viññāṇaṁ aniccaṁ; tatra kho te chando pahātabbo.


pli: Imassa kho, bhikkhu, mayā saṅkhittena bhāsitassa evaṁ vitthārena attho daṭṭhabbo”ti …pe…


pli: aññataro ca pana so bhikkhu arahataṁ ahosīti.


pli: Catutthaṁ.


title_pli: Saṁyutta Nikāya 22.67 7. Arahantavagga

pli: Saṁyutta Nikāya 22.67


pli: 7. Arahantavagga


pli: Dukkhasutta


pli: Sāvatthinidānaṁ.


pli: Atha kho aññataro bhikkhu …pe… ekamantaṁ nisinno kho so bhikkhu bhagavantaṁ etadavoca:


pli: “sādhu me, bhante, bhagavā saṅkhittena dhammaṁ desetu …pe… ātāpī pahitatto vihareyyan”ti.


pli: “Yaṁ kho, bhikkhu, dukkhaṁ; tatra te chando pahātabbo”ti.


pli: “Aññātaṁ, bhagavā, aññātaṁ, sugatā”ti.


pli: “Yathā kathaṁ pana tvaṁ, bhikkhu, mayā saṅkhittena bhāsitassa vitthārena atthaṁ ājānāsī”ti?


pli: “Rūpaṁ kho, bhante, dukkhaṁ; tatra me chando pahātabbo.


pli: Vedanā …


pli: saññā …


pli: saṅkhārā …


pli: viññāṇaṁ dukkhaṁ; tatra me chando pahātabbo.


pli: Imassa khvāhaṁ, bhante, bhagavatā saṅkhittena bhāsitassa evaṁ vitthārena atthaṁ ājānāmī”ti.


pli: “Sādhu sādhu, bhikkhu.


pli: Sādhu kho tvaṁ, bhikkhu, mayā saṅkhittena bhāsitassa vitthārena atthaṁ ājānāsi.


pli: Rūpaṁ kho, bhikkhu, dukkhaṁ; tatra te chando pahātabbo.


pli: viññāṇaṁ dukkhaṁ; tatra te chando pahātabbo.


pli: Imassa kho, bhikkhu, mayā saṅkhittena bhāsitassa evaṁ vitthārena attho daṭṭhabbo”ti …pe…


pli: aññataro ca pana so bhikkhu arahataṁ ahosīti.


pli: Pañcamaṁ.


title_pli: Saṁyutta Nikāya 22.68 7. Arahantavagga

pli: Saṁyutta Nikāya 22.68


pli: 7. Arahantavagga


pli: Anattasutta


pli: Sāvatthinidānaṁ.


pli: Atha kho aññataro bhikkhu …pe… ekamantaṁ nisinno kho so bhikkhu bhagavantaṁ etadavoca:


pli: “sādhu me, bhante, bhagavā saṅkhittena dhammaṁ desetu …pe… ātāpī pahitatto vihareyyan”ti.


pli: “Yo kho, bhikkhu, anattā; tatra te chando pahātabbo”ti.


pli: “Aññātaṁ, bhagavā, aññātaṁ, sugatā”ti.


pli: “Yathā kathaṁ pana tvaṁ, bhikkhu, mayā saṅkhittena bhāsitassa vitthārena atthaṁ ājānāsī”ti?


pli: “Rūpaṁ kho, bhante, anattā; tatra me chando pahātabbo.


pli: Vedanā …


pli: saññā …


pli: saṅkhārā …


pli: viññāṇaṁ anattā; tatra me chando pahātabbo.


pli: Imassa khvāhaṁ, bhante, bhagavatā saṅkhittena bhāsitassa evaṁ vitthārena atthaṁ ājānāmī”ti.


pli: “Sādhu sādhu, bhikkhu.


pli: Sādhu kho tvaṁ, bhikkhu, mayā saṅkhittena bhāsitassa vitthārena atthaṁ ājānāsi.


pli: Rūpaṁ kho, bhikkhu, anattā; tatra te chando pahātabbo.


pli: viññāṇaṁ anattā; tatra te chando pahātabbo.


pli: Imassa kho, bhikkhu, mayā saṅkhittena bhāsitassa evaṁ vitthārena attho daṭṭhabbo”ti …pe…


pli: aññataro ca pana so bhikkhu arahataṁ ahosīti.


pli: Chaṭṭhaṁ.


title_pli: Saṁyutta Nikāya 22.69 7. Arahantavagga

pli: Saṁyutta Nikāya 22.69


pli: 7. Arahantavagga


pli: Anattaniyasutta


pli: Sāvatthinidānaṁ.


pli: Atha kho aññataro bhikkhu …pe… ekamantaṁ nisinno kho so bhikkhu bhagavantaṁ etadavoca:


pli: “sādhu me, bhante, bhagavā saṅkhittena dhammaṁ desetu …pe… vihareyyan”ti.


pli: “Yaṁ kho, bhikkhu, anattaniyaṁ; tatra te chando pahātabbo”ti.


pli: “Aññātaṁ, bhagavā, aññātaṁ, sugatā”ti.


pli: “Yathā kathaṁ pana tvaṁ, bhikkhu, mayā saṅkhittena bhāsitassa vitthārena atthaṁ ājānāsī”ti?


pli: “Rūpaṁ kho, bhante, anattaniyaṁ; tatra me chando pahātabbo.


pli: Vedanā …


pli: saññā …


pli: saṅkhārā …


pli: viññāṇaṁ anattaniyaṁ; tatra me chando pahātabbo.


pli: Imassa khvāhaṁ, bhante, bhagavatā saṅkhittena bhāsitassa evaṁ vitthārena atthaṁ ājānāmī”ti.


pli: “Sādhu sādhu, bhikkhu.


pli: Sādhu kho tvaṁ, bhikkhu, mayā saṅkhittena bhāsitassa vitthārena atthaṁ ājānāsi.


pli: Rūpaṁ kho, bhikkhu, anattaniyaṁ; tatra te chando pahātabbo.


pli: viññāṇaṁ anattaniyaṁ; tatra te chando pahātabbo.


pli: Imassa kho, bhikkhu, mayā saṅkhittena bhāsitassa evaṁ vitthārena attho daṭṭhabbo”ti …pe…


pli: aññataro ca pana so bhikkhu arahataṁ ahosīti.


pli: Sattamaṁ.


title_pli: Saṁyutta Nikāya 22.7 1. Nakulapituvagga

pli: Saṁyutta Nikāya 22.7


pli: 1. Nakulapituvagga


pli: Upādāparitassanāsutta


pli: Sāvatthinidānaṁ.


pli: “Upādāparitassanañca vo, bhikkhave, desessāmi anupādāaparitassanañca.


pli: Taṁ suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti, kho te bhikkhū bhagavato paccassosuṁ.


pli: Bhagavā etadavoca:


pli: “Kathañca, bhikkhave, upādāparitassanā hoti?


pli: Idha, bhikkhave, assutavā puthujjano ariyānaṁ adassāvī ariyadhammassa akovido ariyadhamme avinīto, sappurisānaṁ adassāvī sappurisadhammassa akovido sappurisadhamme avinīto


pli: rūpaṁ attato samanupassati, rūpavantaṁ vā attānaṁ; attani vā rūpaṁ, rūpasmiṁ vā attānaṁ.


pli: Tassa taṁ rūpaṁ vipariṇamati aññathā hoti.


pli: Tassa rūpavipariṇāmaññathābhāvā rūpavipariṇāmānuparivatti viññāṇaṁ hoti.


pli: Tassa rūpavipariṇāmānuparivattijā paritassanā dhammasamuppādā cittaṁ pariyādāya tiṭṭhanti.


pli: Cetaso pariyādānā uttāsavā ca hoti vighātavā ca apekkhavā ca upādāya ca paritassati.


pli: Vedanaṁ attato samanupassati, vedanāvantaṁ vā attānaṁ; attani vā vedanaṁ, vedanāya vā attānaṁ.


pli: Tassa sā vedanā vipariṇamati aññathā hoti.


pli: Tassa vedanāvipariṇāmaññathābhāvā vedanāvipariṇāmānuparivatti viññāṇaṁ hoti.


pli: Tassa vedanāvipariṇāmānuparivattijā paritassanā dhammasamuppādā cittaṁ pariyādāya tiṭṭhanti.


pli: Saññaṁ attato samanupassati …pe…


pli: saṅkhāre attato samanupassati, saṅkhāravantaṁ vā attānaṁ; attani vā saṅkhāre, saṅkhāresu vā attānaṁ.


pli: Tassa te saṅkhārā vipariṇamanti aññathā honti.


pli: Tassa saṅkhāravipariṇāmaññathābhāvā saṅkhāravipariṇāmānuparivatti viññāṇaṁ hoti.


pli: Tassa saṅkhāravipariṇāmānuparivattijā paritassanā dhammasamuppādā cittaṁ pariyādāya tiṭṭhanti.


pli: Viññāṇaṁ attato samanupassati, viññāṇavantaṁ vā attānaṁ; attani vā viññāṇaṁ, viññāṇasmiṁ vā attānaṁ.


pli: Tassa taṁ viññāṇaṁ vipariṇamati aññathā hoti.


pli: Tassa viññāṇavipariṇāmaññathābhāvā viññāṇavipariṇāmānuparivatti viññāṇaṁ hoti.


pli: Tassa viññāṇavipariṇāmānuparivattijā paritassanā dhammasamuppādā cittaṁ pariyādāya tiṭṭhanti.


pli: Evaṁ kho, bhikkhave, upādāparitassanā hoti.


pli: Kathañca, bhikkhave, anupādāaparitassanā hoti?


pli: Idha, bhikkhave, sutavā ariyasāvako ariyānaṁ dassāvī ariyadhammassa kovido ariyadhamme suvinīto, sappurisānaṁ dassāvī sappurisadhammassa kovido sappurisadhamme suvinīto


pli: na rūpaṁ attato samanupassati, na rūpavantaṁ vā attānaṁ; na attani vā rūpaṁ, na rūpasmiṁ vā attānaṁ.


pli: Tassa taṁ rūpaṁ vipariṇamati aññathā hoti.


pli: Tassa rūpavipariṇāmaññathābhāvā na rūpavipariṇāmānuparivatti viññāṇaṁ hoti.


pli: Tassa na rūpavipariṇāmānuparivattijā paritassanā dhammasamuppādā cittaṁ pariyādāya tiṭṭhanti.


pli: Cetaso apariyādānā na cevuttāsavā hoti na ca vighātavā na ca apekkhavā, anupādāya ca na paritassati.


pli: Na vedanaṁ attato samanupassati, na vedanāvantaṁ vā attānaṁ; na attani vā vedanaṁ, na vedanāya vā attānaṁ.


pli: Tassa sā vedanā vipariṇamati aññathā hoti.


pli: Tassa vedanāvipariṇāmaññathābhāvā na vedanāvipariṇāmānuparivatti viññāṇaṁ hoti.


pli: Tassa na vedanāvipariṇāmānuparivattijā paritassanā dhammasamuppādā cittaṁ pariyādāya tiṭṭhanti.


pli: Na saññaṁ …pe… na saṅkhāre attato samanupassati,


pli: na attani vā saṅkhāre, na saṅkhāresu vā attānaṁ.


pli: na saṅkhāravantaṁ vā attānaṁ;


pli: Tassa te saṅkhārā vipariṇamanti aññathā honti.


pli: Tassa saṅkhāravipariṇāmaññathābhāvā na saṅkhāravipariṇāmānuparivatti viññāṇaṁ hoti.


pli: Tassa na saṅkhāravipariṇāmānuparivattijā paritassanā dhammasamuppādā cittaṁ pariyādāya tiṭṭhanti.


pli: Na viññāṇaṁ attato samanupassati, na viññāṇavantaṁ vā attānaṁ …pe…


pli: tassa taṁ viññāṇaṁ vipariṇamati aññathā hoti.


pli: Tassa viññāṇavipariṇāmaññathābhāvā na viññāṇavipariṇāmānuparivatti viññāṇaṁ hoti.


pli: Tassa na viññāṇavipariṇāmānuparivattijā paritassanā dhammasamuppādā cittaṁ pariyādāya tiṭṭhanti.


pli: Evaṁ kho, bhikkhave, anupādā aparitassanaṁ hotī”ti.


pli: Sattamaṁ.


title_pli: Saṁyutta Nikāya 22.70 7. Arahantavagga

pli: Saṁyutta Nikāya 22.70


pli: 7. Arahantavagga


pli: Rajanīyasaṇṭhitasutta


pli: Sāvatthinidānaṁ.


pli: Atha kho aññataro bhikkhu …pe… ekamantaṁ nisinno kho so bhikkhu bhagavantaṁ etadavoca:


pli: “sādhu me, bhante, bhagavā saṅkhittena dhammaṁ desetu, yamahaṁ bhagavato dhammaṁ sutvā …pe… vihareyyan”ti.


pli: “Yaṁ kho, bhikkhu, rajanīyasaṇṭhitaṁ; tatra te chando pahātabbo”ti.


pli: “Aññātaṁ, bhagavā, aññātaṁ, sugatā”ti.


pli: “Yathā kathaṁ pana tvaṁ, bhikkhu, mayā saṅkhittena bhāsitassa vitthārena atthaṁ ājānāsī”ti?


pli: “Rūpaṁ kho, bhante, rajanīyasaṇṭhitaṁ; tatra me chando pahātabbo.


pli: Vedanā …


pli: saññā …


pli: saṅkhārā …


pli: viññāṇaṁ rajanīyasaṇṭhitaṁ; tatra me chando pahātabbo.


pli: Imassa khvāhaṁ, bhante, bhagavatā saṅkhittena bhāsitassa evaṁ vitthārena atthaṁ ājānāmī”ti.


pli: “Sādhu sādhu, bhikkhu.


pli: Sādhu kho tvaṁ, bhikkhu, mayā saṅkhittena bhāsitassa vitthārena atthaṁ ājānāsi.


pli: Rūpaṁ kho, bhikkhu, rajanīyasaṇṭhitaṁ; tatra te chando pahātabbo.


pli: viññāṇaṁ rajanīyasaṇṭhitaṁ; tatra te chando pahātabbo.


pli: Imassa kho, bhikkhu, mayā saṅkhittena bhāsitassa evaṁ vitthārena attho daṭṭhabbo”ti …pe…


pli: aññataro ca pana so bhikkhu arahataṁ ahosīti.


pli: Aṭṭhamaṁ.


title_pli: Saṁyutta Nikāya 22.71 7. Arahantavagga

pli: Saṁyutta Nikāya 22.71


pli: 7. Arahantavagga


pli: Rādhasutta


pli: Sāvatthinidānaṁ.


pli: Atha kho āyasmā rādho yena bhagavā tenupasaṅkami; upasaṅkamitvā bhagavantaṁ etadavoca:


pli: “kathaṁ nu kho, bhante, jānato, kathaṁ passato imasmiñca saviññāṇake kāye bahiddhā ca sabbanimittesu ahaṅkāramamaṅkāramānānusayā na hontī”ti?


pli: “Yaṁ kiñci, rādha, rūpaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ rūpaṁ: ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya passati.


pli: Yā kāci vedanā …


pli: yā kāci saññā …


pli: ye keci saṅkhārā …


pli: yaṁ kiñci viññāṇaṁ atītānāgatapaccuppannaṁ …pe… yaṁ dūre santike vā, sabbaṁ viññāṇaṁ: ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya passati.


pli: Evaṁ kho, rādha, jānato evaṁ passato imasmiñca saviññāṇake kāye bahiddhā ca sabbanimittesu ahaṅkāramamaṅkāramānānusayā na hontī”ti …pe…


pli: aññataro ca panāyasmā rādho arahataṁ ahosīti.


pli: Navamaṁ.


title_pli: Saṁyutta Nikāya 22.72 7. Arahantavagga

pli: Saṁyutta Nikāya 22.72


pli: Surādhasutta


pli: Atha kho āyasmā surādho bhagavantaṁ etadavoca:


pli: “kathaṁ nu kho, bhante, jānato kathaṁ passato imasmiñca saviññāṇake kāye bahiddhā ca sabbanimittesu ahaṅkāramamaṅkāramānāpagataṁ mānasaṁ hoti, vidhā samatikkantaṁ santaṁ suvimuttan”ti?


pli: “Yaṁ kiñci, surādha, rūpaṁ atītānāgatapaccuppannaṁ …pe… yaṁ dūre santike vā, sabbaṁ rūpaṁ: ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya disvā anupādāvimutto hoti.


pli: yā kāci saññā …


pli: yaṁ kiñci viññāṇaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbā vedanā …pe…


pli: sabbā saññā …


pli: sabbe saṅkhārā …


pli: sabbaṁ viññāṇaṁ: ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya disvā anupādāvimutto hoti.


pli: Evaṁ kho, surādha, jānato evaṁ passato imasmiñca saviññāṇake kāye, bahiddhā ca sabbanimittesu ahaṅkāramamaṅkāramānāpagataṁ mānasaṁ hoti vidhā samatikkantaṁ santaṁ suvimuttan”ti …pe…


pli: aññataro ca panāyasmā surādho arahataṁ ahosīti.


pli: Dasamaṁ.


pli: Arahantavaggo dutiyo.


pli: Tassuddānaṁ


pli: Upādiyamaññamānā,


pli: Athābhinandamāno ca;


pli: Aniccaṁ dukkhaṁ anattā ca,


pli: Anattaniyaṁ rajanīyasaṇṭhitaṁ;


pli: Rādhasurādhena te dasāti.


title_pli: Saṁyutta Nikāya 22.73 8. Khajjanīyavagga

pli: Saṁyutta Nikāya 22.73


pli: 8. Khajjanīyavagga


pli: Assādasutta


pli: Sāvatthinidānaṁ.


pli: “Assutavā, bhikkhave, puthujjano rūpassa assādañca ādīnavañca nissaraṇañca yathābhūtaṁ nappajānāti.


pli: Vedanāya …


pli: saññāya …


pli: saṅkhārānaṁ …


pli: viññāṇassa assādañca ādīnavañca nissaraṇañca yathābhūtaṁ nappajānāti.


pli: Sutavā ca kho, bhikkhave, ariyasāvako rūpassa assādañca ādīnavañca nissaraṇañca yathābhūtaṁ pajānāti.


pli: viññāṇassa assādañca ādīnavañca nissaraṇañca yathābhūtaṁ pajānātī”ti.


pli: Paṭhamaṁ.


title_pli: Saṁyutta Nikāya 22.74 8. Khajjanīyavagga

pli: Saṁyutta Nikāya 22.74


pli: Samudayasutta


pli: “Assutavā, bhikkhave, puthujjano rūpassa samudayañca atthaṅgamañca assādañca ādīnavañca nissaraṇañca yathābhūtaṁ nappajānāti.


pli: viññāṇassa samudayañca atthaṅgamañca assādañca ādīnavañca nissaraṇañca yathābhūtaṁ nappajānāti.


pli: Sutavā ca kho, bhikkhave, ariyasāvako rūpassa samudayañca atthaṅgamañca assādañca ādīnavañca nissaraṇañca yathābhūtaṁ pajānāti.


pli: viññāṇassa samudayañca atthaṅgamañca assādañca ādīnavañca nissaraṇañca yathābhūtaṁ pajānātī”ti.


pli: Dutiyaṁ.


title_pli: Saṁyutta Nikāya 22.75 8. Khajjanīyavagga

pli: Saṁyutta Nikāya 22.75


pli: 8. Khajjanīyavagga


pli: Dutiyasamudayasutta


pli: Sāvatthinidānaṁ.


pli: “Sutavā, bhikkhave, ariyasāvako rūpassa samudayañca atthaṅgamañca assādañca ādīnavañca nissaraṇañca yathābhūtaṁ pajānāti.


pli: Vedanāya …


pli: saññāya …


pli: saṅkhārānaṁ …


pli: Tatiyaṁ.


title_pli: Saṁyutta Nikāya 22.76 8. Khajjanīyavagga

pli: Saṁyutta Nikāya 22.76


pli: Arahantasutta


pli: “Rūpaṁ, bhikkhave, aniccaṁ.


pli: Yadaniccaṁ taṁ dukkhaṁ;


pli: yaṁ dukkhaṁ tadanattā;


pli: yadanattā taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Vedanā …


pli: saññā …


pli: saṅkhārā …


pli: viññāṇaṁ aniccaṁ.


pli: Evaṁ passaṁ, bhikkhave, sutavā ariyasāvako rūpasmimpi nibbindati, vedanāyapi … saññāyapi … saṅkhāresupi … viññāṇasmimpi nibbindati.


pli: Nibbindaṁ virajjati; virāgā vimuccati. Vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānāti.


pli: Yāvatā, bhikkhave, sattāvāsā, yāvatā bhavaggaṁ, ete aggā, ete seṭṭhā lokasmiṁ yadidaṁ arahanto”ti.


pli: Idamavoca bhagavā.


pli: Idaṁ vatvāna sugato athāparaṁ etadavoca satthā:


pli: “Sukhino vata arahanto,


pli: taṇhā tesaṁ na vijjati;


pli: Asmimāno samucchinno,


pli: mohajālaṁ padālitaṁ.


pli: Anejaṁ te anuppattā,


pli: cittaṁ tesaṁ anāvilaṁ;


pli: Loke anupalittā te,


pli: brahmabhūtā anāsavā.


pli: Pañcakkhandhe pariññāya,


pli: satta saddhammagocarā;


pli: Pasaṁsiyā sappurisā,


pli: puttā buddhassa orasā.


pli: Sattaratanasampannā,


pli: Tīsu sikkhāsu sikkhitā;


pli: Anuvicaranti mahāvīrā,


pli: Pahīnabhayabheravā.


pli: Dasahaṅgehi sampannā,


pli: mahānāgā samāhitā;


pli: Ete kho seṭṭhā lokasmiṁ,


pli: taṇhā tesaṁ na vijjati.


pli: Asekhañāṇamuppannaṁ,


pli: antimoyaṁ samussayo;


pli: Yo sāro brahmacariyassa,


pli: tasmiṁ aparapaccayā.


pli: Vidhāsu na vikampanti,


pli: vippamuttā punabbhavā;


pli: Dantabhūmimanuppattā,


pli: te loke vijitāvino.


pli: Uddhaṁ tiriyaṁ apācīnaṁ,


pli: nandī tesaṁ na vijjati;


pli: Nadanti te sīhanādaṁ,


pli: buddhā loke anuttarā”ti.


pli: Catutthaṁ.


title_pli: Saṁyutta Nikāya 22.77 8. Khajjanīyavagga

pli: Saṁyutta Nikāya 22.77


pli: 8. Khajjanīyavagga


pli: Dutiyaarahantasutta


pli: Sāvatthinidānaṁ.


pli: “Rūpaṁ, bhikkhave, aniccaṁ.


pli: Yadaniccaṁ taṁ dukkhaṁ;


pli: yaṁ dukkhaṁ tadanattā;


pli: yadanattā taṁ ‘netaṁ mama, nesohamasmi, na meso attā’ti …pe… evametaṁ yathābhūtaṁ sammappaññāya daṭṭhabbaṁ.


pli: Evaṁ passaṁ, bhikkhave, sutavā ariyasāvako rūpasmimpi nibbindati, vedanāyapi … saññāyapi … saṅkhāresupi … viññāṇasmimpi nibbindati.


pli: Nibbindaṁ virajjati; virāgā vimuccati. Vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānāti.


pli: Yāvatā, bhikkhave, sattāvāsā, yāvatā bhavaggaṁ, ete aggā, ete seṭṭhā lokasmiṁ yadidaṁ arahanto”ti.


pli: Pañcamaṁ.


title_pli: Saṁyutta Nikāya 22.78 8. Khajjanīyavagga

pli: Saṁyutta Nikāya 22.78


pli: Sīhasutta


pli: “Sīho, bhikkhave, migarājā sāyanhasamayaṁ āsayā nikkhamati; āsayā nikkhamitvā vijambhati; vijambhitvā samantā catuddisā anuviloketi; samantā catuddisā anuviloketvā tikkhattuṁ sīhanādaṁ nadati; tikkhattuṁ sīhanādaṁ naditvā gocarāya pakkamati.


pli: Ye hi keci, bhikkhave, tiracchānagatā pāṇā sīhassa migarañño nadato saddaṁ suṇanti; yebhuyyena bhayaṁ saṁvegaṁ santāsaṁ āpajjanti; bilaṁ bilāsayā pavisanti; dakaṁ dakāsayā pavisanti; vanaṁ vanāsayā pavisanti; ākāsaṁ pakkhino bhajanti.


pli: Yepi te, bhikkhave, rañño nāgā gāmanigamarājadhānīsu, daḷhehi varattehi baddhā, tepi tāni bandhanāni sañchinditvā sampadāletvā bhītā muttakarīsaṁ cajamānā, yena vā tena vā palāyanti.


pli: Evaṁ mahiddhiko kho, bhikkhave, sīho migarājā tiracchānagatānaṁ pāṇānaṁ, evaṁ mahesakkho, evaṁ mahānubhāvo.


pli: Evameva kho, bhikkhave, yadā tathāgato loke uppajjati arahaṁ sammāsambuddho vijjācaraṇasampanno sugato lokavidū anuttaro purisadammasārathi satthā devamanussānaṁ buddho bhagavā. So dhammaṁ deseti:


pli: ‘iti rūpaṁ, iti rūpassa samudayo, iti rūpassa atthaṅgamo;


pli: iti vedanā …


pli: iti saññā …


pli: iti saṅkhārā …


pli: iti viññāṇaṁ, iti viññāṇassa samudayo, iti viññāṇassa atthaṅgamo’ti.


pli: Yepi te, bhikkhave, devā dīghāyukā vaṇṇavanto sukhabahulā uccesu vimānesu ciraṭṭhitikā tepi tathāgatassa dhammadesanaṁ sutvā yebhuyyena bhayaṁ saṁvegaṁ santāsaṁ āpajjanti:


pli: ‘aniccāva kira, bho, mayaṁ samānā niccamhāti amaññimha.


pli: Addhuvāva kira, bho, mayaṁ samānā dhuvamhāti amaññimha.


pli: Asassatāva kira, bho, mayaṁ samānā sassatamhāti amaññimha.


pli: Mayampi kira, bho, aniccā addhuvā asassatā sakkāyapariyāpannā’ti.


pli: Evaṁ mahiddhiko kho, bhikkhave, tathāgato sadevakassa lokassa, evaṁ mahesakkho, evaṁ mahānubhāvo”ti.


pli: Idamavoca bhagavā …pe…


pli: etadavoca satthā:


pli: “Yadā buddho abhiññāya,


pli: dhammacakkaṁ pavattayi;


pli: Sadevakassa lokassa,


pli: satthā appaṭipuggalo.


pli: Sakkāyañca nirodhañca,


pli: sakkāyassa ca sambhavaṁ;


pli: Ariyañcaṭṭhaṅgikaṁ maggaṁ,


pli: dukkhūpasamagāminaṁ.


pli: Yepi dīghāyukā devā,


pli: vaṇṇavanto yasassino;


pli: Bhītā santāsamāpāduṁ,


pli: sīhassevitare migā.


pli: Avītivattā sakkāyaṁ,


pli: aniccā kira bho mayaṁ;


pli: Sutvā arahato vākyaṁ,


pli: vippamuttassa tādino”ti.


pli: Chaṭṭhaṁ.


title_pli: Saṁyutta Nikāya 22.79 8. Khajjanīyavagga

pli: Saṁyutta Nikāya 22.79


pli: 8. Khajjanīyavagga


pli: Khajjanīyasutta


pli: Sāvatthinidānaṁ.


pli: “Ye hi keci, bhikkhave, samaṇā vā brāhmaṇā vā anekavihitaṁ pubbenivāsaṁ anussaramānā anussaranti sabbete pañcupādānakkhandhe anussaranti etesaṁ vā aññataraṁ.


pli: Katame pañca?


pli: ‘Evaṁrūpo ahosiṁ atītamaddhānan’ti—


pli: iti vā hi, bhikkhave, anussaramāno rūpaṁyeva anussarati.


pli: ‘Evaṁvedano ahosiṁ atītamaddhānan’ti—


pli: iti vā hi, bhikkhave, anussaramāno vedanaṁyeva anussarati.


pli: ‘Evaṁsañño ahosiṁ atītamaddhānan’ti …


pli: ‘evaṁsaṅkhāro ahosiṁ atītamaddhānan’ti …


pli: ‘evaṁviññāṇo ahosiṁ atītamaddhānan’ti—


pli: iti vā hi, bhikkhave, anussaramāno viññāṇameva anussarati.


pli: Kiñca, bhikkhave, rūpaṁ vadetha?


pli: Ruppatīti kho, bhikkhave, tasmā ‘rūpan’ti vuccati.


pli: Kena ruppati?


pli: Sītenapi ruppati, uṇhenapi ruppati, jighacchāyapi ruppati, pipāsāyapi ruppati, ḍaṁsamakasavātātapasarīsapasamphassenapi ruppati.


pli: Kiñca, bhikkhave, vedanaṁ vadetha?


pli: Vedayatīti kho, bhikkhave, tasmā ‘vedanā’ti vuccati.


pli: Kiñca vedayati?


pli: Sukhampi vedayati, dukkhampi vedayati, adukkhamasukhampi vedayati.


pli: Kiñca, bhikkhave, saññaṁ vadetha?


pli: Sañjānātīti kho, bhikkhave, tasmā ‘saññā’ti vuccati.


pli: Kiñca sañjānāti?


pli: Nīlampi sañjānāti, pītakampi sañjānāti, lohitakampi sañjānāti, odātampi sañjānāti.


pli: Kiñca, bhikkhave, saṅkhāre vadetha?


pli: Saṅkhatamabhisaṅkharontīti kho, bhikkhave, tasmā ‘saṅkhārā’ti vuccati.


pli: Kiñca saṅkhatamabhisaṅkharonti?


pli: Rūpaṁ rūpattāya saṅkhatamabhisaṅkharonti, vedanaṁ vedanattāya saṅkhatamabhisaṅkharonti, saññaṁ saññattāya saṅkhatamabhisaṅkharonti, saṅkhāre saṅkhārattāya saṅkhatamabhisaṅkharonti, viññāṇaṁ viññāṇattāya saṅkhatamabhisaṅkharonti.


pli: Kiñca, bhikkhave, viññāṇaṁ vadetha?


pli: Vijānātīti kho, bhikkhave, tasmā ‘viññāṇan’ti vuccati.


pli: Kiñca vijānāti?


pli: Ambilampi vijānāti, tittakampi vijānāti, kaṭukampi vijānāti, madhurampi vijānāti, khārikampi vijānāti, akhārikampi vijānāti, loṇikampi vijānāti, aloṇikampi vijānāti.


pli: Tatra, bhikkhave, sutavā ariyasāvako iti paṭisañcikkhati:


pli: ‘ahaṁ kho etarahi rūpena khajjāmi.


pli: Atītampāhaṁ addhānaṁ evameva rūpena khajjiṁ, seyyathāpi etarahi paccuppannena rūpena khajjāmi.


pli: Ahañceva kho pana anāgataṁ rūpaṁ abhinandeyyaṁ, anāgatampāhaṁ addhānaṁ evameva rūpena khajjeyyaṁ, seyyathāpi etarahi paccuppannena rūpena khajjāmī’ti.


pli: So iti paṭisaṅkhāya atītasmiṁ rūpasmiṁ anapekkho hoti;


pli: anāgataṁ rūpaṁ nābhinandati;


pli: paccuppannassa rūpassa nibbidāya virāgāya nirodhāya paṭipanno hoti.


pli: ‘Ahaṁ kho etarahi vedanāya khajjāmi.


pli: Atītampāhaṁ addhānaṁ evameva vedanāya khajjiṁ, seyyathāpi etarahi paccuppannāya vedanāya khajjāmi.


pli: Ahañceva kho pana anāgataṁ vedanaṁ abhinandeyyaṁ;


pli: anāgatampāhaṁ addhānaṁ evameva vedanāya khajjeyyaṁ, seyyathāpi etarahi paccuppannāya vedanāya khajjāmī’ti.


pli: So iti paṭisaṅkhāya atītāya vedanāya anapekkho hoti;


pli: anāgataṁ vedanaṁ nābhinandati;


pli: paccuppannāya vedanāya nibbidāya virāgāya nirodhāya paṭipanno hoti.


pli: ‘Ahaṁ kho etarahi saññāya khajjāmi …pe…


pli: ahaṁ kho etarahi saṅkhārehi khajjāmi.


pli: Atītampāhaṁ addhānaṁ evameva saṅkhārehi khajjiṁ, seyyathāpi etarahi paccuppannehi saṅkhārehi khajjāmīti.


pli: Ahañceva kho pana anāgate saṅkhāre abhinandeyyaṁ;


pli: anāgatampāhaṁ addhānaṁ evameva saṅkhārehi khajjeyyaṁ, seyyathāpi etarahi paccuppannehi saṅkhārehi khajjāmī’ti.


pli: So iti paṭisaṅkhāya atītesu saṅkhāresu anapekkho hoti;


pli: anāgate saṅkhāre nābhinandati;


pli: paccuppannānaṁ saṅkhārānaṁ nibbidāya virāgāya nirodhāya paṭipanno hoti.


pli: ‘Ahaṁ kho etarahi viññāṇena khajjāmi.


pli: Atītampi addhānaṁ evameva viññāṇena khajjiṁ, seyyathāpi etarahi paccuppannena viññāṇena khajjāmi.


pli: Ahañceva kho pana anāgataṁ viññāṇaṁ abhinandeyyaṁ;


pli: anāgatampāhaṁ addhānaṁ evameva viññāṇena khajjeyyaṁ, seyyathāpi etarahi paccuppannena viññāṇena khajjāmī’ti.


pli: So iti paṭisaṅkhāya atītasmiṁ viññāṇasmiṁ anapekkho hoti;


pli: anāgataṁ viññāṇaṁ nābhinandati;


pli: paccuppannassa viññāṇassa nibbidāya virāgāya nirodhāya paṭipanno hoti.


pli: Taṁ kiṁ maññatha, bhikkhave,


pli: rūpaṁ niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, kallaṁ nu taṁ samanupassituṁ:


pli: ‘etaṁ mama, esohamasmi, eso me attā’”ti?


pli: “No hetaṁ, bhante”.


pli: “Vedanā …


pli: saññā …


pli: saṅkhārā …


pli: viññāṇaṁ niccaṁ vā aniccaṁ vā”ti?


pli: “Tasmātiha, bhikkhave, yaṁ kiñci rūpaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ rūpaṁ: ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Yā kāci vedanā …


pli: yā kāci saññā …


pli: ye keci saṅkhārā …


pli: yaṁ kiñci viññāṇaṁ atītānāgatapaccuppannaṁ …pe… yaṁ dūre santike vā, sabbaṁ viññāṇaṁ: ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Ayaṁ vuccati, bhikkhave, ariyasāvako apacināti, no ācināti;


pli: pajahati, na upādiyati;


pli: visineti, na ussineti;


pli: vidhūpeti, na sandhūpeti.


pli: Kiñca apacināti, no ācināti?


pli: Rūpaṁ apacināti, no ācināti;


pli: vedanaṁ …


pli: saññaṁ …


pli: saṅkhāre …


pli: viññāṇaṁ apacināti, no ācināti.


pli: Kiñca pajahati, na upādiyati?


pli: Rūpaṁ pajahati, na upādiyati;


pli: viññāṇaṁ pajahati, na upādiyati.


pli: Kiñca visineti, na ussineti?


pli: Rūpaṁ visineti, na ussineti;


pli: viññāṇaṁ visineti, na ussineti.


pli: Kiñca vidhūpeti, na sandhūpeti?


pli: Rūpaṁ vidhūpeti, na sandhūpeti;


pli: viññāṇaṁ vidhūpeti, na sandhūpeti.


pli: Evaṁ passaṁ, bhikkhave, sutavā ariyasāvako rūpasmimpi nibbindati, vedanāyapi … saññāyapi … saṅkhāresupi … viññāṇasmimpi nibbindati.


pli: Nibbindaṁ virajjati; virāgā vimuccati. Vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānāti.


pli: Ayaṁ vuccati, bhikkhave, bhikkhu nevācināti na apacināti, apacinitvā ṭhito; neva pajahati na upādiyati, pajahitvā ṭhito; neva visineti na ussineti, visinetvā ṭhito; neva vidhūpeti na sandhūpeti vidhūpetvā ṭhito


pli: Kiñca nevācināti na apacināti, apacinitvā ṭhito?


pli: Rūpaṁ nevācināti na apacināti, apacinitvā ṭhito;


pli: vedanaṁ …


pli: saññaṁ …


pli: saṅkhāre …


pli: viññāṇaṁ nevācināti na apacināti, apacinitvā ṭhito.


pli: Kiñca neva pajahati na upādiyati, pajahitvā ṭhito?


pli: Rūpaṁ neva pajahati na upādiyati, pajahitvā ṭhito;


pli: viññāṇaṁ neva pajahati na upādiyati, pajahitvā ṭhito.


pli: Kiñca neva visineti na ussineti, visinetvā ṭhito?


pli: Rūpaṁ neva visineti na ussineti, visinetvā ṭhito;


pli: viññāṇaṁ neva visineti na ussineti, visinetvā ṭhito.


pli: Kiñca neva vidhūpeti na sandhūpeti, vidhūpetvā ṭhito?


pli: Rūpaṁ neva vidhūpeti na sandhūpeti, vidhūpetvā ṭhito;


pli: viññāṇaṁ neva vidhūpeti na sandhūpeti, vidhūpetvā ṭhito.


pli: Evaṁvimuttacittaṁ kho, bhikkhave, bhikkhuṁ saindā devā sabrahmakā sapajāpatikā ārakāva namassanti:


pli: ‘Namo te purisājañña,


pli: namo te purisuttama;


pli: Yassa te nābhijānāma,


pli: yampi nissāya jhāyasī’”ti.


pli: Sattamaṁ.


title_pli: Saṁyutta Nikāya 22.8 1. Nakulapituvagga

pli: Saṁyutta Nikāya 22.8


pli: 1. Nakulapituvagga


pli: Dutiyaupādāparitassanāsutta


pli: Sāvatthinidānaṁ.


pli: “Upādāparitassanañca vo, bhikkhave, desessāmi anupādāaparitassanañca.


pli: Taṁ suṇātha …pe…


pli: kathañca, bhikkhave, upādāparitassanā hoti?


pli: Idha, bhikkhave, assutavā puthujjano rūpaṁ ‘etaṁ mama, esohamasmi, eso me attā’ti samanupassati.


pli: Tassa taṁ rūpaṁ vipariṇamati aññathā hoti.


pli: Tassa rūpavipariṇāmaññathābhāvā uppajjanti sokaparidevadukkhadomanassupāyāsā.


pli: Vedanaṁ etaṁ mama …pe…


pli: saññaṁ etaṁ mama …


pli: saṅkhāre etaṁ mama …


pli: viññāṇaṁ ‘etaṁ mama, esohamasmi, eso me attā’ti samanupassati.


pli: Tassa taṁ viññāṇaṁ vipariṇamati aññathā hoti.


pli: Tassa viññāṇavipariṇāmaññathābhāvā uppajjanti sokaparidevadukkhadomanassupāyāsā.


pli: Evaṁ kho, bhikkhave, upādāparitassanā hoti.


pli: Kathañca, bhikkhave, anupādāaparitassanā hoti?


pli: Idha, bhikkhave, sutavā ariyasāvako rūpaṁ ‘netaṁ mama, nesohamasmi, na meso attā’ti samanupassati.


pli: Tassa rūpavipariṇāmaññathābhāvā nuppajjanti sokaparidevadukkhadomanassupāyāsā.


pli: Vedanaṁ netaṁ mama …


pli: saññaṁ netaṁ mama …


pli: saṅkhāre netaṁ mama …


pli: viññāṇaṁ ‘netaṁ mama, nesohamasmi, na meso attā’ti samanupassati.


pli: Tassa viññāṇavipariṇāmaññathābhāvā nuppajjanti sokaparidevadukkhadomanassupāyāsā.


pli: Evaṁ kho, bhikkhave, anupādāaparitassanā hotī”ti.


pli: Aṭṭhamaṁ.


title_pli: Saṁyutta Nikāya 22.80 8. Khajjanīyavagga

pli: Saṁyutta Nikāya 22.80


pli: 8. Khajjanīyavagga


pli: Piṇḍolyasutta


pli: Ekaṁ samayaṁ bhagavā sakkesu viharati kapilavatthusmiṁ nigrodhārāme.


pli: Atha kho bhagavā kismiñcideva pakaraṇe bhikkhusaṅghaṁ paṇāmetvā pubbaṇhasamayaṁ nivāsetvā pattacīvaramādāya kapilavatthuṁ piṇḍāya pāvisi.


pli: Kapilavatthusmiṁ piṇḍāya caritvā pacchābhattaṁ piṇḍapātapaṭikkanto yena mahāvanaṁ tenupasaṅkami divāvihārāya.


pli: Mahāvanaṁ ajjhogāhetvā beluvalaṭṭhikāya mūle divāvihāraṁ nisīdi.


pli: Atha kho bhagavato rahogatassa paṭisallīnassa evaṁ cetaso parivitakko udapādi:


pli: “mayā kho bhikkhusaṅgho pabāḷho.


pli: Santettha bhikkhū navā acirapabbajitā adhunāgatā imaṁ dhammavinayaṁ.


pli: Tesaṁ mamaṁ apassantānaṁ siyā aññathattaṁ siyā vipariṇāmo.


pli: Seyyathāpi nāma vacchassa taruṇassa mātaraṁ apassantassa siyā aññathattaṁ siyā vipariṇāmo;


pli: evameva santettha bhikkhū navā acirapabbajitā adhunāgatā imaṁ dhammavinayaṁ tesaṁ mamaṁ apassantānaṁ siyā aññathattaṁ siyā vipariṇāmo.


pli: Seyyathāpi nāma bījānaṁ taruṇānaṁ udakaṁ alabhantānaṁ siyā aññathattaṁ siyā vipariṇāmo;


pli: evameva santettha …pe…


pli: tesaṁ mamaṁ alabhantānaṁ dassanāya siyā aññathattaṁ siyā vipariṇāmo.


pli: Yannūnāhaṁ yatheva mayā pubbe bhikkhusaṅgho anuggahito, evameva etarahi anuggaṇheyyaṁ bhikkhusaṅghan”ti.


pli: Atha kho brahmā sahampati bhagavato cetasā cetoparivitakkamaññāya—seyyathāpi nāma balavā puriso samiñjitaṁ vā bāhaṁ pasāreyya pasāritaṁ vā bāhaṁ samiñjeyya; evameva—brahmaloke antarahito bhagavato purato pāturahosi.


pli: Atha kho brahmā sahampati ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ etadavoca:


pli: “evametaṁ, bhagavā, evametaṁ, sugata.


pli: Bhagavatā, bhante, bhikkhusaṅgho pabāḷho.


pli: Tesaṁ bhagavantaṁ apassantānaṁ siyā aññathattaṁ siyā vipariṇāmo.


pli: evameva santettha bhikkhū navā acirapabbajitā adhunāgatā imaṁ dhammavinayaṁ tesaṁ bhagavantaṁ apassantānaṁ siyā aññathattaṁ siyā vipariṇāmo.


pli: evameva santettha bhikkhū navā acirapabbajitā adhunāgatā imaṁ dhammavinayaṁ, tesaṁ bhagavantaṁ alabhantānaṁ dassanāya siyā aññathattaṁ siyā vipariṇāmo.


pli: Abhinandatu, bhante, bhagavā bhikkhusaṅghaṁ;


pli: abhivadatu, bhante, bhagavā bhikkhusaṅghaṁ.


pli: Yatheva bhagavatā pubbe bhikkhusaṅgho anuggahito, evameva etarahi anuggaṇhātu bhikkhusaṅghan”ti.


pli: Adhivāsesi bhagavā tuṇhībhāvena.


pli: Atha kho brahmā sahampati bhagavato adhivāsanaṁ viditvā bhagavantaṁ abhivādetvā padakkhiṇaṁ katvā tatthevantaradhāyi.


pli: Atha kho bhagavā sāyanhasamayaṁ paṭisallānā vuṭṭhito yena nigrodhārāmo tenupasaṅkami; upasaṅkamitvā paññatte āsane nisīdi.


pli: Nisajja kho bhagavā tathārūpaṁ iddhābhisaṅkhāraṁ abhisaṅkhāsi yathā te bhikkhū ekadvīhikāya sārajjamānarūpā yenāhaṁ tenupasaṅkameyyuṁ.


pli: Tepi bhikkhū ekadvīhikāya sārajjamānarūpā yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinne kho te bhikkhū bhagavā etadavoca:


pli: “Antamidaṁ, bhikkhave, jīvikānaṁ yadidaṁ piṇḍolyaṁ.


pli: Abhisāpoyaṁ, bhikkhave, lokasmiṁ piṇḍolo vicarasi pattapāṇīti.


pli: Tañca kho etaṁ, bhikkhave, kulaputtā upenti atthavasikā, atthavasaṁ paṭicca;


pli: neva rājābhinītā, na corābhinītā, na iṇaṭṭā, na bhayaṭṭā, na ājīvikāpakatā;


pli: api ca kho otiṇṇāmha jātiyā jarāya maraṇena sokehi paridevehi dukkhehi domanassehi upāyāsehi dukkhotiṇṇā dukkhaparetā


pli: appeva nāma imassa kevalassa dukkhakkhandhassa antakiriyā paññāyethāti.


pli: Evaṁ pabbajito cāyaṁ, bhikkhave, kulaputto.


pli: So ca hoti abhijjhālu kāmesu tibbasārāgo byāpannacitto paduṭṭhamanasaṅkappo muṭṭhassati asampajāno asamāhito vibbhantacitto pākatindriyo.


pli: Seyyathāpi, bhikkhave, chavālātaṁ ubhatopadittaṁ majjhe gūthagataṁ, neva gāme kaṭṭhatthaṁ pharati, nāraññe kaṭṭhatthaṁ pharati.


pli: Tathūpamāhaṁ, bhikkhave, imaṁ puggalaṁ vadāmi gihibhogā ca parihīno, sāmaññatthañca na paripūreti.


pli: Tayome, bhikkhave, akusalavitakkā—


pli: Ime ca bhikkhave, tayo akusalavitakkā kva aparisesā nirujjhanti?


pli: Catūsu vā satipaṭṭhānesu suppatiṭṭhitacittassa viharato animittaṁ vā samādhiṁ bhāvayato.


pli: Yāvañcidaṁ, bhikkhave, alameva animitto samādhi bhāvetuṁ.


pli: Animitto, bhikkhave, samādhi bhāvito bahulīkato mahapphalo hoti mahānisaṁso.


pli: Dvemā, bhikkhave, diṭṭhiyo—


pli: bhavadiṭṭhi ca vibhavadiṭṭhi ca.


pli: Tatra kho, bhikkhave, sutavā ariyasāvako iti paṭisañcikkhati:


pli: ‘atthi nu kho taṁ kiñci lokasmiṁ yamahaṁ upādiyamāno na vajjavā assan’ti?


pli: So evaṁ pajānāti:


pli: ‘natthi nu kho taṁ kiñci lokasmiṁ yamahaṁ upādiyamāno na vajjavā assaṁ.


pli: Ahañhi rūpaññeva upādiyamāno upādiyeyyaṁ vedanaññeva …


pli: saññaññeva …


pli: saṅkhāreyeva viññāṇaññeva upādiyamāno upādiyeyyaṁ.


pli: Tassa me assa upādānapaccayā bhavo;


pli: bhavapaccayā jāti;


pli: jātipaccayā jarāmaraṇaṁ sokaparidevadukkhadomanassupāyāsā sambhaveyyuṁ.


pli: Evametassa kevalassa dukkhakkhandhassa samudayo assā’ti.


pli: Taṁ kiṁ maññatha, bhikkhave,


pli: rūpaṁ niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ kallaṁ nu taṁ samanupassituṁ:


pli: ‘etaṁ mama, esohamasmi, eso me attā’”ti?


pli: “No hetaṁ, bhante”.


pli: “Vedanā …


pli: saññā …


pli: saṅkhārā …


pli: viññāṇaṁ …pe…


pli: tasmātiha, bhikkhave,


pli: evaṁ passaṁ …


pli: nāparaṁ itthattāyāti pajānātī”ti.


pli: Aṭṭhamaṁ.


title_pli: Saṁyutta Nikāya 22.81 8. Khajjanīyavagga

pli: Saṁyutta Nikāya 22.81


pli: 8. Khajjanīyavagga


pli: Pālileyyasutta


pli: Ekaṁ samayaṁ bhagavā kosambiyaṁ viharati ghositārāme.


pli: Atha kho bhagavā pubbaṇhasamayaṁ nivāsetvā pattacīvaramādāya kosambiṁ piṇḍāya pāvisi.


pli: Kosambiyaṁ piṇḍāya caritvā pacchābhattaṁ piṇḍapātapaṭikkanto sāmaṁ senāsanaṁ saṁsāmetvā pattacīvaramādāya anāmantetvā upaṭṭhāke anapaloketvā bhikkhusaṅghaṁ eko adutiyo cārikaṁ pakkāmi.


pli: Atha kho aññataro bhikkhu acirapakkantassa bhagavato yenāyasmā ānando tenupasaṅkami; upasaṅkamitvā āyasmantaṁ ānandaṁ etadavoca:


pli: “esāvuso ānanda, bhagavā sāmaṁ senāsanaṁ saṁsāmetvā pattacīvaramādāya anāmantetvā upaṭṭhāke anapaloketvā bhikkhusaṅghaṁ eko adutiyo cārikaṁ pakkanto”ti.


pli: “Yasmiṁ, āvuso, samaye bhagavā sāmaṁ senāsanaṁ saṁsāmetvā pattacīvaramādāya anāmantetvā upaṭṭhāke anapaloketvā bhikkhusaṅghaṁ eko adutiyo cārikaṁ pakkamati, ekova bhagavā tasmiṁ samaye viharitukāmo hoti;


pli: na bhagavā tasmiṁ samaye kenaci anubandhitabbo hotī”ti.


pli: Atha kho bhagavā anupubbena cārikaṁ caramāno yena pālileyyakaṁ tadavasari.


pli: Tatra sudaṁ bhagavā pālileyyake viharati bhaddasālamūle.


pli: Atha kho sambahulā bhikkhū yenāyasmā ānando tenupasaṅkamiṁsu; upasaṅkamitvā āyasmatā ānandena saddhiṁ sammodiṁsu.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdiṁsu. Ekamantaṁ nisinnā kho te bhikkhū āyasmantaṁ ānandaṁ etadavocuṁ:


pli: “cirassutā kho no, āvuso ānanda, bhagavato sammukhā dhammī kathā;


pli: icchāma mayaṁ, āvuso ānanda, bhagavato sammukhā dhammiṁ kathaṁ sotun”ti.


pli: Atha kho āyasmā ānando tehi bhikkhūhi saddhiṁ yena pālileyyakaṁ bhaddasālamūlaṁ yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinne kho te bhikkhū bhagavā dhammiyā kathāya sandassesi samādapesi samuttejesi sampahaṁsesi.


pli: Tena kho pana samayena aññatarassa bhikkhuno evaṁ cetaso parivitakko udapādi:


pli: “kathaṁ nu kho jānato kathaṁ passato anantarā āsavānaṁ khayo hotī”ti?


pli: Atha kho bhagavā tassa bhikkhuno cetasā cetoparivitakkamaññāya bhikkhū āmantesi:


pli: “vicayaso desito, bhikkhave, mayā dhammo;


pli: vicayaso desitā cattāro satipaṭṭhānā;


pli: vicayaso desitā cattāro sammappadhānā;


pli: vicayaso desitā cattāro iddhipādā;


pli: vicayaso desitāni pañcindriyāni;


pli: vicayaso desitāni pañca balāni;


pli: vicayaso desitā sattabojjhaṅgā;


pli: vicayaso desito ariyo aṭṭhaṅgiko maggo.


pli: Evaṁ vicayaso desito, bhikkhave, mayā dhammo.


pli: Evaṁ vicayaso desite kho, bhikkhave, mayā dhamme atha ca panidhekaccassa bhikkhuno evaṁ cetaso parivitakko udapādi:


pli: ‘kathaṁ nu kho jānato kathaṁ passato anantarā āsavānaṁ khayo hotī’ti?


pli: Kathañca, bhikkhave, jānato kathaṁ passato anantarā āsavānaṁ khayo hoti?


pli: Idha bhikkhave, assutavā puthujjano ariyānaṁ adassāvī ariyadhammassa akovido ariyadhamme avinīto, sappurisānaṁ adassāvī sappurisadhammassa akovido sappurisadhamme avinīto


pli: rūpaṁ attato samanupassati.


pli: Yā kho pana sā, bhikkhave, samanupassanā saṅkhāro so.


pli: So pana saṅkhāro kiṁnidāno kiṁsamudayo kiṁjātiko kiṁpabhavo?


pli: Avijjāsamphassajena, bhikkhave, vedayitena phuṭṭhassa assutavato puthujjanassa uppannā taṇhā;


pli: tatojo so saṅkhāro.


pli: Iti kho, bhikkhave, sopi saṅkhāro anicco saṅkhato paṭiccasamuppanno.


pli: Sāpi taṇhā aniccā saṅkhatā paṭiccasamuppannā.


pli: Sāpi vedanā, sopi phasso anicco saṅkhato paṭiccasamuppanno.


pli: Sāpi avijjā aniccā saṅkhatā paṭiccasamuppannā.


pli: Evampi kho, bhikkhave, jānato evaṁ passato anantarā āsavānaṁ khayo hoti.


pli: Na heva kho rūpaṁ attato samanupassati;


pli: api ca kho rūpavantaṁ attānaṁ samanupassati.


pli: Sāpi taṇhā …


pli: sāpi vedanā …


pli: sopi phasso …


pli: sāpi avijjā aniccā saṅkhatā paṭiccasamuppannā.


pli: Na heva kho rūpaṁ attato samanupassati, na rūpavantaṁ attānaṁ samanupassati;


pli: api ca kho attani rūpaṁ samanupassati.


pli: Yā kho pana sā, bhikkhave, samanupassanā saṅkhāro so.


pli: So pana saṅkhāro kiṁnidāno kiṁsamudayo kiṁjātiko kiṁpabhavo?


pli: Avijjāsamphassajena, bhikkhave, vedayitena phuṭṭhassa assutavato puthujjanassa uppannā taṇhā;


pli: tatojo so saṅkhāro.


pli: Iti kho, bhikkhave, sopi saṅkhāro anicco saṅkhato paṭiccasamuppanno.


pli: Na heva kho rūpaṁ attato samanupassati, na rūpavantaṁ attānaṁ samanupassati, na attani rūpaṁ samanupassati;


pli: api ca kho rūpasmiṁ attānaṁ samanupassati.


pli: Evampi kho, bhikkhave, jānato …pe… āsavānaṁ khayo hoti.


pli: Na heva kho rūpaṁ attato samanupassati, na rūpavantaṁ attānaṁ, na attani rūpaṁ, na rūpasmiṁ attānaṁ samanupassati;


pli: api ca kho vedanaṁ attato samanupassati, api ca kho vedanāvantaṁ attānaṁ samanupassati, api ca kho attani vedanaṁ samanupassati, api ca kho vedanāya attānaṁ samanupassati;


pli: api ca kho saññaṁ …


pli: api ca kho saṅkhāre attato samanupassati, api ca kho saṅkhāravantaṁ attānaṁ samanupassati, api ca kho attani saṅkhāre samanupassati, api ca kho saṅkhāresu attānaṁ samanupassati;


pli: api ca kho viññāṇaṁ attato samanupassati, api ca kho viññāṇavantaṁ attānaṁ, api ca kho attani viññāṇaṁ, api ca kho viññāṇasmiṁ attānaṁ samanupassati.


pli: So pana saṅkhāro kiṁnidāno …pe… kiṁpabhavo?


pli: Sāpi taṇhā …


pli: sāpi vedanā …


pli: sopi phasso …


pli: sāpi avijjā aniccā saṅkhatā paṭiccasamuppannā.


pli: Evaṁ kho, bhikkhave, jānato evaṁ passato anantarā āsavānaṁ khayo hoti.


pli: Na heva kho rūpaṁ attato samanupassati,


pli: na vedanaṁ attato samanupassati,


pli: na saññaṁ …


pli: na saṅkhāre …


pli: na viññāṇaṁ attato samanupassati;


pli: api ca kho evaṁdiṭṭhi hoti:


pli: ‘so attā so loko, so pecca bhavissāmi nicco dhuvo sassato avipariṇāmadhammo’ti.


pli: Yā kho pana sā, bhikkhave, sassatadiṭṭhi saṅkhāro so.


pli: So pana saṅkhāro kiṁnidāno …pe…


pli: evampi kho, bhikkhave, jānato evaṁ passato anantarā āsavānaṁ khayo hoti.


pli: na vedanaṁ …


pli: nāpi evaṁdiṭṭhi hoti:


pli: Api ca kho evaṁdiṭṭhi hoti:


pli: ‘no cassaṁ no ca me siyā nābhavissaṁ na me bhavissatī’ti.


pli: Yā kho pana sā, bhikkhave, ucchedadiṭṭhi saṅkhāro so.


pli: So pana saṅkhāro kiṁnidāno kiṁsamudayo kiṁjātiko kiṁpabhavo?


pli: Avijjāsamphassajena, bhikkhave, vedayitena phuṭṭhassa assutavato puthujjanassa uppannā taṇhā;


pli: tatojo so saṅkhāro.


pli: Iti kho, bhikkhave, sopi saṅkhāro anicco …pe…


pli: Na heva kho rūpaṁ attato samanupassati, na vedanaṁ …


pli: na saññaṁ …


pli: na saṅkhāre …


pli: na viññāṇaṁ attato samanupassati …pe…


pli: na viññāṇasmiṁ attato samanupassati, nāpi evaṁdiṭṭhi hoti:


pli: ‘so attā so loko, so pecca bhavissāmi nicco dhuvo sassato avipariṇāmadhammo’ti;


pli: ‘no cassaṁ no ca me siyā nābhavissaṁ na me bhavissatī’ti;


pli: api ca kho kaṅkhī hoti vicikicchī aniṭṭhaṅgato saddhamme.


pli: Yā kho pana sā, bhikkhave, kaṅkhitā vicikicchitā aniṭṭhaṅgatatā saddhamme saṅkhāro so.


pli: Iti kho, bhikkhave, sopi saṅkhāro anicco saṅkhato paṭiccasamuppanno.


pli: Sāpi taṇhā aniccā saṅkhatā paṭiccasamuppannā.


pli: Sāpi vedanā aniccā saṅkhatā paṭiccasamuppannā.


pli: Sopi phasso anicco saṅkhato paṭiccasamuppanno.


pli: Sāpi avijjā aniccā saṅkhatā paṭiccasamuppannā.


pli: Evaṁ kho, bhikkhave, jānato evaṁ passato anantarā āsavānaṁ khayo hotī”ti.


pli: Navamaṁ.


title_pli: Saṁyutta Nikāya 22.82 8. Khajjanīyavagga

pli: Saṁyutta Nikāya 22.82


pli: 8. Khajjanīyavagga


pli: Puṇṇamasutta


pli: Ekaṁ samayaṁ bhagavā sāvatthiyaṁ viharati pubbārāme migāramātupāsāde mahatā bhikkhusaṅghena saddhiṁ.


pli: Tena kho pana samayena bhagavā tadahuposathe pannarase puṇṇāya puṇṇamāya rattiyā bhikkhusaṅghaparivuto ajjhokāse nisinno hoti.


pli: Atha kho aññataro bhikkhu uṭṭhāyāsanā ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ etadavoca:


pli: “puccheyyāhaṁ, bhante, bhagavantaṁ kiñcideva desaṁ, sace me bhagavā okāsaṁ karoti pañhassa veyyākaraṇāyā”ti?


pli: “Tena hi tvaṁ, bhikkhu, sake āsane nisīditvā puccha yadākaṅkhasī”ti.


pli: “Evaṁ, bhante”ti kho so bhikkhu bhagavato paṭissutvā sake āsane nisīditvā bhagavantaṁ etadavoca:


pli: “ime nu kho, bhante, pañcupādānakkhandhā, seyyathidaṁ—


pli: rūpupādānakkhandho, vedanupādānakkhandho, saññupādānakkhandho, saṅkhārupādānakkhandho, viññāṇupādānakkhandho”ti.


pli: “Ime kho, bhikkhu, pañcupādānakkhandhā;


pli: “Sādhu, bhante”ti kho so bhikkhu bhagavato bhāsitaṁ abhinanditvā anumoditvā bhagavantaṁ uttariṁ pañhaṁ apucchi:


pli: “Ime kho pana, bhante, pañcupādānakkhandhā kiṁmūlakā”ti?


pli: “Ime kho, bhikkhu, pañcupādānakkhandhā chandamūlakā”ti …pe…


pli: taññeva nu kho, bhante, upādānaṁ te pañcupādānakkhandhā udāhu aññatra pañcahi upādānakkhandhehi upādānan”ti?


pli: “Na kho, bhikkhu, taññeva upādānaṁ te pañcupādānakkhandhā nāpi aññatra pañcahi upādānakkhandhehi upādānaṁ, api ca yo tattha chandarāgo taṁ tattha upādānan”ti.


pli: “Sādhu, bhante”ti kho so bhikkhu …pe… uttariṁ pañhaṁ apucchi:


pli: “Siyā pana, bhante, pañcupādānakkhandhesu chandarāgavemattatā”ti?


pli: “Siyā, bhikkhū”ti bhagavā avoca:


pli: “idha, bhikkhu, ekaccassa evaṁ hoti:


pli: ‘evaṁrūpo siyaṁ anāgatamaddhānaṁ, evaṁvedano siyaṁ anāgatamaddhānaṁ, evaṁsañño siyaṁ anāgatamaddhānaṁ, evaṁsaṅkhāro siyaṁ anāgatamaddhānaṁ, evaṁviññāṇo siyaṁ anāgatamaddhānan’ti.


pli: Evaṁ kho, bhikkhu, siyā pañcupādānakkhandhesu chandarāgavemattatā”ti.


pli: “Kittāvatā nu kho, bhante, khandhānaṁ khandhādhivacanan”ti?


pli: “Yaṁ kiñci, bhikkhu, rūpaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, ayaṁ vuccati rūpakkhandho.


pli: Yā kāci vedanā …


pli: yā kāci saññā …


pli: ye keci saṅkhārā …


pli: yaṁ kiñci viññāṇaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, ayaṁ vuccati viññāṇakkhandho.


pli: Ettāvatā kho, bhikkhu, khandhānaṁ khandhādhivacanan”ti.


pli: “Sādhu, bhante”ti kho so bhikkhu …pe… apucchi:


pli: “Ko nu kho, bhante, hetu ko paccayo rūpakkhandhassa paññāpanāya;


pli: ko hetu ko paccayo vedanākkhandhassa paññāpanāya;


pli: ko hetu ko paccayo saññākkhandhassa paññāpanāya;


pli: ko hetu ko paccayo saṅkhārakkhandhassa paññāpanāya;


pli: ko hetu ko paccayo viññāṇakkhandhassa paññāpanāyā”ti?


pli: “Cattāro kho, bhikkhu, mahābhūtā hetu, cattāro mahābhūtā paccayo rūpakkhandhassa paññāpanāya.


pli: Phasso hetu phasso paccayo vedanākkhandhassa paññāpanāya.


pli: Phasso hetu phasso paccayo saññākkhandhassa paññāpanāya.


pli: Phasso hetu, phasso paccayo saṅkhārakkhandhassa paññāpanāya.


pli: Nāmarūpaṁ hetu, nāmarūpaṁ paccayo viññāṇakkhandhassa paññāpanāyā”ti.


pli: “Kathaṁ nu kho, bhante, sakkāyadiṭṭhi hotī”ti?


pli: “Idha, bhikkhu, assutavā puthujjano ariyānaṁ adassāvī ariyadhammassa akovido ariyadhamme avinīto, sappurisānaṁ adassāvī sappurisadhammassa akovido sappurisadhamme avinīto


pli: rūpaṁ attato samanupassati, rūpavantaṁ vā attānaṁ; attani vā rūpaṁ, rūpasmiṁ vā attānaṁ;


pli: vedanaṁ …


pli: saññaṁ …


pli: saṅkhāre …


pli: viññāṇaṁ attato samanupassati, viññāṇavantaṁ vā attānaṁ; attani vā viññāṇaṁ, viññāṇasmiṁ vā attānaṁ.


pli: Evaṁ kho, bhikkhu, sakkāyadiṭṭhi hotī”ti.


pli: “Sādhu, bhante”ti kho so bhikkhu …pe… apucchi:


pli: “Kathaṁ pana, bhante, sakkāyadiṭṭhi na hotī”ti?


pli: “Idha, bhikkhu, sutavā ariyasāvako ariyānaṁ dassāvī ariyadhammassa kovido ariyadhamme suvinīto, sappurisānaṁ dassāvī sappurisadhammassa kovido sappurisadhamme suvinīto


pli: na rūpaṁ attato samanupassati, na rūpavantaṁ vā attānaṁ; na attani vā rūpaṁ, na rūpasmiṁ vā attānaṁ;


pli: na vedanaṁ …


pli: na saññaṁ …


pli: na saṅkhāre …


pli: na viññāṇaṁ attato samanupassati, na viññāṇavantaṁ vā attānaṁ; na attani vā viññāṇaṁ, na viññāṇasmiṁ vā attānaṁ.


pli: Evaṁ kho, bhikkhu, sakkāyadiṭṭhi na hotī”ti.


pli: “Ko nu kho, bhante, rūpassa assādo, ko ādīnavo, kiṁ nissaraṇaṁ;


pli: ko vedanāya …


pli: ko saññāya …


pli: ko saṅkhārānaṁ …


pli: ko viññāṇassa assādo, ko ādīnavo, kiṁ nissaraṇan”ti?


pli: “Yaṁ kho, bhikkhu, rūpaṁ paṭicca uppajjati sukhaṁ somanassaṁ—ayaṁ rūpassa assādo.


pli: Yaṁ rūpaṁ aniccaṁ dukkhaṁ vipariṇāmadhammaṁ—ayaṁ rūpassa ādīnavo.


pli: Yo rūpasmiṁ chandarāgavinayo chandarāgappahānaṁ—idaṁ rūpassa nissaraṇaṁ.


pli: Yaṁ vedanaṁ paṭicca …


pli: yaṁ saññaṁ paṭicca …


pli: ye saṅkhāre paṭicca …


pli: yaṁ viññāṇaṁ paṭicca uppajjati sukhaṁ somanassaṁ—ayaṁ viññāṇassa assādo.


pli: Yaṁ viññāṇaṁ aniccaṁ dukkhaṁ vipariṇāmadhammaṁ—ayaṁ viññāṇassa ādīnavo.


pli: Yo viññāṇasmiṁ chandarāgavinayo chandarāgappahānaṁ—idaṁ viññāṇassa nissaraṇan”ti.


pli: “Sādhu, bhante”ti kho so bhikkhu bhagavato bhāsitaṁ abhinanditvā anumoditvā bhagavantaṁ uttariṁ pañhaṁ apucchi:


pli: “Kathaṁ nu kho, bhante, jānato, kathaṁ passato imasmiñca saviññāṇake kāye bahiddhā ca sabbanimittesu ahaṅkāramamaṅkāramānānusayā na hontī”ti?


pli: “Yaṁ kiñci, bhikkhu, rūpaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ rūpaṁ: ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya passati.


pli: Yā kāci vedanā …


pli: yā kāci saññā …


pli: ye keci saṅkhārā …


pli: yaṁ kiñci viññāṇaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ viññāṇaṁ: ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya passati.


pli: Evaṁ kho, bhikkhu, jānato evaṁ passato imasmiñca saviññāṇake kāye bahiddhā ca sabbanimittesu ahaṅkāramamaṅkāramānānusayā na hontī”ti.


pli: Tena kho pana samayena aññatarassa bhikkhuno evaṁ cetaso parivitakko udapādi:


pli: “iti kira bho rūpaṁ anattā, vedanā … saññā … saṅkhārā … viññāṇaṁ anattā;


pli: anattakatāni kammāni kathamattānaṁ phusissantī”ti.


pli: Atha kho bhagavā tassa bhikkhuno cetasā ceto parivitakkamaññāya bhikkhū āmantesi:


pli: “Ṭhānaṁ kho panetaṁ, bhikkhave, vijjati yaṁ idhekacco moghapuriso avidvā avijjāgato taṇhādhipateyyena cetasā satthusāsanaṁ atidhāvitabbaṁ maññeyya.


pli: ‘Iti kira, bho, rūpaṁ anattā, vedanā … saññā … saṅkhārā … viññāṇaṁ anattā.


pli: Anattakatāni kammāni kathamattānaṁ phusissantī’ti?


pli: Paṭipucchāvinītā kho me tumhe, bhikkhave, tatra tatra tesu tesu dhammesu.


pli: Taṁ kiṁ maññatha, bhikkhave,


pli: rūpaṁ niccaṁ vā aniccaṁ vā”ti?


pli: “Aniccaṁ, bhante”.


pli: “Vedanā …


pli: saññā …


pli: saṅkhārā …


pli: viññāṇaṁ niccaṁ vā aniccaṁ vā”ti?


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, kallaṁ nu taṁ samanupassituṁ:


pli: ‘etaṁ mama, esohamasmi, eso me attā’”ti?


pli: “No hetaṁ, bhante”.


pli: Tasmātiha …pe…


pli: evaṁ passaṁ …pe…


pli: nāparaṁ itthattāyāti pajānātī”ti.


pli: “Dve khandhā taññeva siyaṁ,


pli: adhivacanañca hetunā;


pli: Sakkāyena duve vuttā,


pli: assādaviññāṇakena ca;


pli: Ete dasavidhā vuttā,


pli: hoti bhikkhu pucchāyā”ti.


pli: Dasamaṁ.


pli: Khajjanīyavaggo tatiyo.


pli: Tassuddānaṁ


pli: Assādo dve samudayā,


pli: arahantehi apare dve;


pli: Sīho khajjanī piṇḍolyaṁ,


pli: pālileyyena puṇṇamāti.


title_pli: Saṁyutta Nikāya 22.83 9. Theravagga

pli: Saṁyutta Nikāya 22.83


pli: 9. Theravagga


pli: Ānandasutta


pli: Sāvatthinidānaṁ.


pli: Tatra kho āyasmā ānando bhikkhū āmantesi:


pli: “āvuso bhikkhave”ti.


pli: “Āvuso”ti kho te bhikkhū āyasmato ānandassa paccassosuṁ.


pli: Āyasmā ānando etadavoca:


pli: “Puṇṇo nāma, āvuso, āyasmā mantāṇiputto amhākaṁ navakānaṁ sataṁ bahūpakāro hoti.


pli: So amhe iminā ovādena ovadati:


pli: ‘upādāya, āvuso ānanda, asmīti hoti, no anupādāya.


pli: Kiñca upādāya asmīti hoti, no anupādāya?


pli: Rūpaṁ upādāya asmīti hoti, no anupādāya.


pli: Vedanaṁ …


pli: saññaṁ …


pli: saṅkhāre …


pli: viññāṇaṁ upādāya asmīti hoti, no anupādāya.


pli: Seyyathāpi, āvuso ānanda, itthī vā puriso vā daharo yuvā maṇḍanakajātiko ādāse vā parisuddhe pariyodāte acche vā udakapatte sakaṁ mukhanimittaṁ paccavekkhamāno upādāya passeyya, no anupādāya;


pli: evameva kho, āvuso ānanda, rūpaṁ upādāya asmīti hoti, no anupādāya.


pli: Taṁ kiṁ maññasi, āvuso ānanda,


pli: rūpaṁ niccaṁ vā aniccaṁ vā’ti?


pli: ‘Aniccaṁ, āvuso’.


pli: ‘Vedanā …


pli: saññā …


pli: saṅkhārā …


pli: viññāṇaṁ niccaṁ vā aniccaṁ vā’ti?


pli: ‘Aniccaṁ, āvuso’ …pe….


pli: Tasmātiha …pe…


pli: evaṁ passaṁ …pe…


pli: nāparaṁ itthattāyāti pajānātīti.


pli: Puṇṇo nāma, āvuso, āyasmā mantāṇiputto amhākaṁ navakānaṁ sataṁ bahūpakāro hoti.


pli: So amhe iminā ovādena ovadati.


pli: Idañca pana me āyasmato puṇṇassa mantāṇiputtassa dhammadesanaṁ sutvā dhammo abhisamito”ti.


pli: Paṭhamaṁ.


title_pli: Saṁyutta Nikāya 22.84 9. Theravagga

pli: Saṁyutta Nikāya 22.84


pli: 9. Theravagga


pli: Tissasutta


pli: Sāvatthinidānaṁ.


pli: Tena kho pana samayena āyasmā tisso bhagavato pitucchāputto sambahulānaṁ bhikkhūnaṁ evamāroceti:


pli: “api me, āvuso, madhurakajāto viya kāyo; disāpi me na pakkhāyanti; dhammāpi maṁ na paṭibhanti; thinamiddhañca me cittaṁ pariyādāya tiṭṭhati; anabhirato ca brahmacariyaṁ carāmi; hoti ca me dhammesu vicikicchā”ti.


pli: Atha kho sambahulā bhikkhū yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinnā kho te bhikkhū bhagavantaṁ etadavocuṁ:


pli: “āyasmā, bhante, tisso bhagavato pitucchāputto sambahulānaṁ bhikkhūnaṁ evamāroceti:


pli: ‘api me, āvuso, madhurakajāto viya kāyo; disāpi me na pakkhāyanti; dhammāpi maṁ na paṭibhanti; thinamiddhañca me cittaṁ pariyādāya tiṭṭhati; anabhirato ca brahmacariyaṁ carāmi; hoti ca me dhammesu vicikicchā’”ti.


pli: Atha kho bhagavā aññataraṁ bhikkhuṁ āmantesi:


pli: “ehi tvaṁ, bhikkhu, mama vacanena tissaṁ bhikkhuṁ āmantehī”ti.


pli: “Evaṁ, bhante”ti kho so bhikkhu bhagavato paṭissutvā yenāyasmā tisso tenupasaṅkami; upasaṅkamitvā āyasmantaṁ tissaṁ etadavoca:


pli: “satthā taṁ, āvuso tissa, āmantetī”ti.


pli: “Evamāvuso”ti kho āyasmā tisso tassa bhikkhuno paṭissutvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho āyasmantaṁ tissaṁ bhagavā etadavoca:


pli: “saccaṁ kira tvaṁ, tissa, sambahulānaṁ bhikkhūnaṁ evamārocesi:


pli: ‘api me, āvuso, madhurakajāto viya kāyo …pe… hoti ca me dhammesu vicikicchā’”ti?


pli: “Evaṁ, bhante”.


pli: “Taṁ kiṁ maññasi, tissa,


pli: rūpe avigatarāgassa avigatacchandassa avigatapemassa avigatapipāsassa avigatapariḷāhassa avigatataṇhassa, tassa rūpassa vipariṇāmaññathābhāvā uppajjanti sokaparidevadukkhadomanassupāyāsā”ti?


pli: “Sādhu sādhu, tissa.


pli: Evañhetaṁ, tissa, hoti.


pli: Yathā taṁ rūpe avigatarāgassa …


pli: vedanāya …


pli: saññāya …


pli: saṅkhāresu avigatarāgassa …pe…


pli: tesaṁ saṅkhārānaṁ vipariṇāmaññathābhāvā uppajjanti sokaparidevadukkhadomanassupāyāsā”ti?


pli: Yathā taṁ saṅkhāresu anigatarāgassa, viññāṇe avigatarāgassa avigatacchandassa avigatapemassa avigatapipāsassa avigatapariḷāhassa avigatataṇhassa, tassa viññāṇassa vipariṇāmaññathābhāvā uppajjanti sokaparidevadukkhadomanassupāyāsā”ti?


pli: Yathā taṁ viññāṇe avigatarāgassa.


pli: Taṁ kiṁ maññasi, tissa,


pli: rūpe vigatarāgassa vigatacchandassa vigatapemassa vigatapipāsassa vigatapariḷāhassa vigatataṇhassa, tassa rūpassa vipariṇāmaññathābhāvā uppajjanti sokaparidevadukkhadomanassupāyāsā”ti?


pli: “No hetaṁ, bhante”.


pli: Yathā taṁ rūpe vigatarāgassa …


pli: saṅkhāresu vigatarāgassa …


pli: viññāṇe vigatarāgassa vigatacchandassa vigatapemassa vigatapipāsassa vigatapariḷāhassa vigatataṇhassa tassa viññāṇassa vipariṇāmaññathābhāvā uppajjanti sokaparidevadukkhadomanassupāyāsā”ti?


pli: Yathā taṁ viññāṇe vigatarāgassa.


pli: rūpaṁ niccaṁ vā aniccaṁ vā”ti?


pli: “Aniccaṁ, bhante”.


pli: “Vedanā …


pli: saññā …


pli: saṅkhārā …


pli: viññāṇaṁ niccaṁ vā aniccaṁ vā”ti?


pli: “Tasmātiha …pe…


pli: evaṁ passaṁ …pe…


pli: nāparaṁ itthattāyāti pajānāti.


pli: Seyyathāpi, tissa, dve purisā—


pli: eko puriso amaggakusalo, eko puriso maggakusalo.


pli: Tamenaṁ so amaggakusalo puriso amuṁ maggakusalaṁ purisaṁ maggaṁ puccheyya.


pli: So evaṁ vadeyya:


pli: ‘ehi, bho purisa, ayaṁ maggo.


pli: Tena muhuttaṁ gaccha.


pli: Tena muhuttaṁ gantvā dakkhissasi dvedhāpathaṁ, tattha vāmaṁ muñcitvā dakkhiṇaṁ gaṇhāhi.


pli: Tena muhuttaṁ gantvā dakkhissasi tibbaṁ vanasaṇḍaṁ.


pli: Tena muhuttaṁ gantvā dakkhissasi mahantaṁ ninnaṁ pallalaṁ.


pli: Tena muhuttaṁ gantvā dakkhissasi sobbhaṁ papātaṁ.


pli: Tena muhuttaṁ gantvā dakkhissasi samaṁ bhūmibhāgaṁ ramaṇīyan’ti.


pli: Upamā kho myāyaṁ, tissa, katā atthassa viññāpanāya.


pli: Ayaṁ cevettha attho:


pli: ‘puriso amaggakusalo’ti kho, tissa, puthujjanassetaṁ adhivacanaṁ.


pli: ‘Puriso maggakusalo’ti kho, tissa, tathāgatassetaṁ adhivacanaṁ arahato sammāsambuddhassa.


pli: ‘Dvedhāpatho’ti kho, tissa, vicikicchāyetaṁ adhivacanaṁ.


pli: ‘Vāmo maggo’ti kho, tissa, aṭṭhaṅgikassetaṁ micchāmaggassa adhivacanaṁ, seyyathidaṁ—


pli: micchādiṭṭhiyā …pe… micchāsamādhissa.


pli: ‘Dakkhiṇo maggo’ti kho, tissa, ariyassetaṁ aṭṭhaṅgikassa maggassa adhivacanaṁ, seyyathidaṁ—


pli: sammādiṭṭhiyā …pe… sammāsamādhissa.


pli: ‘Tibbo vanasaṇḍo’ti kho, tissa, avijjāyetaṁ adhivacanaṁ.


pli: ‘Mahantaṁ ninnaṁ pallalan’ti kho, tissa, kāmānametaṁ adhivacanaṁ.


pli: ‘Sobbho papāto’ti kho, tissa, kodhūpāyāsassetaṁ adhivacanaṁ.


pli: ‘Samo bhūmibhāgo ramaṇīyo’ti kho, tissa, nibbānassetaṁ adhivacanaṁ.


pli: Abhirama, tissa, abhirama, tissa.


pli: Idamavoca bhagavā.


pli: Attamano āyasmā tisso bhagavato bhāsitaṁ abhinandīti.


pli: Dutiyaṁ.


title_pli: Saṁyutta Nikāya 22.85 9. Theravagga

pli: Saṁyutta Nikāya 22.85


pli: 9. Theravagga


pli: Yamakasutta


pli: Ekaṁ samayaṁ āyasmā sāriputto sāvatthiyaṁ viharati jetavane anāthapiṇḍikassa ārāme.


pli: Tena kho pana samayena yamakassa nāma bhikkhuno evarūpaṁ pāpakaṁ diṭṭhigataṁ uppannaṁ hoti:


pli: “tathāhaṁ bhagavatā dhammaṁ desitaṁ ājānāmi, yathā khīṇāsavo bhikkhu kāyassa bhedā ucchijjati vinassati, na hoti paraṁ maraṇā”ti.


pli: Assosuṁ kho sambahulā bhikkhū yamakassa kira nāma bhikkhuno evarūpaṁ pāpakaṁ diṭṭhigataṁ uppannaṁ hoti:


pli: Atha kho te bhikkhū yenāyasmā yamako tenupasaṅkamiṁsu; upasaṅkamitvā āyasmatā yamakena saddhiṁ sammodiṁsu.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdiṁsu. Ekamantaṁ nisinnā kho te bhikkhū āyasmantaṁ yamakaṁ etadavocuṁ:


pli: “Saccaṁ kira te, āvuso yamaka, evarūpaṁ pāpakaṁ diṭṭhigataṁ uppannaṁ:


pli: ‘tathāhaṁ bhagavatā dhammaṁ desitaṁ ājānāmi, yathā khīṇāsavo bhikkhu kāyassa bhedā ucchijjati vinassati, na hoti paraṁ maraṇā’”ti?


pli: “Evaṁ khvāhaṁ, āvuso, bhagavatā dhammaṁ desitaṁ ājānāmi:


pli: ‘khīṇāsavo bhikkhu kāyassa bhedā ucchijjati vinassati, na hoti paraṁ maraṇā’”ti.


pli: “Mā, āvuso yamaka, evaṁ avaca, mā bhagavantaṁ abbhācikkhi. Na hi sādhu bhagavato abbhācikkhanaṁ. Na hi bhagavā evaṁ vadeyya:


pli: Evampi kho āyasmā yamako tehi bhikkhūhi vuccamāno tatheva taṁ pāpakaṁ diṭṭhigataṁ thāmasā parāmāsā abhinivissa voharati:


pli: Yato kho te bhikkhū nāsakkhiṁsu āyasmantaṁ yamakaṁ etasmā pāpakā diṭṭhigatā vivecetuṁ, atha kho te bhikkhū uṭṭhāyāsanā yenāyasmā sāriputto tenupasaṅkamiṁsu; upasaṅkamitvā āyasmantaṁ sāriputtaṁ etadavocuṁ:


pli: “yamakassa nāma, āvuso sāriputta, bhikkhuno evarūpaṁ pāpakaṁ diṭṭhigataṁ uppannaṁ:


pli: ‘tathāhaṁ bhagavatā dhammaṁ desitaṁ ājānāmi yathā khīṇāsavo bhikkhu kāyassa bhedā ucchijjati vinassati, na hoti paraṁ maraṇā’ti.


pli: Sādhāyasmā sāriputto yena yamako bhikkhu tenupasaṅkamatu anukampaṁ upādāyā”ti.


pli: Adhivāsesi kho āyasmā sāriputto tuṇhībhāvena.


pli: Atha kho āyasmā sāriputto sāyanhasamayaṁ paṭisallānā vuṭṭhito yenāyasmā yamako tenupasaṅkami; upasaṅkamitvā āyasmatā yamakena saddhiṁ sammodi …pe… ekamantaṁ nisinno kho āyasmā sāriputto āyasmantaṁ yamakaṁ etadavoca:


pli: “Evaṁ khvāhaṁ, āvuso, bhagavatā dhammaṁ desitaṁ ājānāmi, yathā khīṇāsavo bhikkhu kāyassa bhedā ucchijjati vinassati, na hoti paraṁ maraṇā”ti.


pli: “Taṁ kiṁ maññasi, āvuso yamaka,


pli: rūpaṁ niccaṁ vā aniccaṁ vā”ti?


pli: “Aniccaṁ, āvuso”.


pli: “Vedanā niccā …


pli: saññā …


pli: saṅkhārā …


pli: viññāṇaṁ niccaṁ vā aniccaṁ vā”ti?


pli: “Tasmātiha …pe…


pli: evaṁ passaṁ …pe…


pli: nāparaṁ itthattāyāti pajānāti.


pli: Taṁ kiṁ maññasi, āvuso yamaka,


pli: rūpaṁ tathāgatoti samanupassasī”ti?


pli: “No hetaṁ, āvuso” …


pli: “vedanaṁ tathāgatoti samanupassasī”ti?


pli: “saññaṁ …


pli: saṅkhāre …


pli: viññāṇaṁ tathāgatoti samanupassasī”ti?


pli: “No hetaṁ, āvuso”.


pli: “Taṁ kiṁ maññasi, āvuso yamaka,


pli: rūpasmiṁ tathāgatoti samanupassasī”ti?


pli: “Aññatra rūpā tathāgatoti samanupassasī”ti?


pli: “Vedanāya …


pli: aññatra vedanāya …pe…


pli: saññāya …


pli: aññatra saññāya …


pli: saṅkhāresu …


pli: aññatra saṅkhārehi …


pli: “Aññatra viññāṇā tathāgatoti samanupassasī”ti?


pli: rūpaṁ … vedanaṁ … saññaṁ … saṅkhāre … viññāṇaṁ tathāgatoti samanupassasī”ti?


pli: ayaṁ so arūpī … avedano … asaññī … asaṅkhāro … aviññāṇo tathāgatoti samanupassasī”ti?


pli: “Ettha ca te, āvuso yamaka, diṭṭheva dhamme saccato thetato tathāgate anupalabbhiyamāne, kallaṁ nu te taṁ veyyākaraṇaṁ:


pli: ‘tathāhaṁ bhagavatā dhammaṁ desitaṁ ājānāmi, yathā khīṇāsavo bhikkhu kāyassa bhedā ucchijjati vinassati, na hoti paraṁ maraṇā’”ti?


pli: “Ahu kho me taṁ, āvuso sāriputta, pubbe aviddasuno pāpakaṁ diṭṭhigataṁ;


pli: idañca panāyasmato sāriputtassa dhammadesanaṁ sutvā tañceva pāpakaṁ diṭṭhigataṁ pahīnaṁ, dhammo ca me abhisamito”ti.


pli: “Sace taṁ, āvuso yamaka, evaṁ puccheyyuṁ:


pli: ‘yo so, āvuso yamaka, bhikkhu arahaṁ khīṇāsavo so kāyassa bhedā paraṁ maraṇā kiṁ hotī’ti?


pli: Evaṁ puṭṭho tvaṁ, āvuso yamaka, kinti byākareyyāsī”ti?


pli: “Sace maṁ, āvuso, evaṁ puccheyyuṁ:


pli: Evaṁ puṭṭhohaṁ, āvuso, evaṁ byākareyyaṁ:


pli: ‘rūpaṁ kho, āvuso, aniccaṁ.


pli: Yadaniccaṁ taṁ dukkhaṁ;


pli: yaṁ dukkhaṁ taṁ niruddhaṁ tadatthaṅgataṁ.


pli: Vedanā …


pli: saññā …


pli: saṅkhārā …


pli: viññāṇaṁ aniccaṁ.


pli: yaṁ dukkhaṁ taṁ niruddhaṁ tadatthaṅgatan’ti.


pli: Evaṁ puṭṭhohaṁ, āvuso, evaṁ byākareyyan”ti.


pli: “Sādhu sādhu, āvuso yamaka.


pli: Tena hāvuso yamaka, upamaṁ te karissāmi etasseva atthassa bhiyyoso mattāya ñāṇāya.


pli: Seyyathāpi, āvuso yamaka, gahapati vā gahapatiputto vā aḍḍho mahaddhano mahābhogo;


pli: so ca ārakkhasampanno.


pli: Tassa kocideva puriso uppajjeyya anatthakāmo ahitakāmo ayogakkhemakāmo jīvitā voropetukāmo.


pli: Tassa evamassa:


pli: ‘ayaṁ kho gahapati vā gahapatiputto vā aḍḍho mahaddhano mahābhogo;


pli: so ca ārakkhasampanno;


pli: nāyaṁ sukaro pasayha jīvitā voropetuṁ.


pli: Yannūnāhaṁ anupakhajja jīvitā voropeyyan’ti.


pli: So taṁ gahapatiṁ vā gahapatiputtaṁ vā upasaṅkamitvā evaṁ vadeyya:


pli: ‘upaṭṭhaheyyaṁ taṁ, bhante’ti.


pli: Tamenaṁ so gahapati vā gahapatiputto vā upaṭṭhāpeyya.


pli: So upaṭṭhaheyya pubbuṭṭhāyī pacchānipātī kiṅkārapaṭissāvī manāpacārī piyavādī.


pli: Tassa so gahapati vā gahapatiputto vā mittatopi naṁ saddaheyya;


pli: suhajjatopi naṁ saddaheyya;


pli: tasmiñca vissāsaṁ āpajjeyya.


pli: Yadā kho, āvuso, tassa purisassa evamassa:


pli: ‘saṁvissattho kho myāyaṁ gahapati vā gahapatiputto vā’ti, atha naṁ rahogataṁ viditvā tiṇhena satthena jīvitā voropeyya.


pli: Taṁ kiṁ maññasi, āvuso yamaka,


pli: yadā hi so puriso amuṁ gahapatiṁ vā gahapatiputtaṁ vā upasaṅkamitvā evaṁ āha:


pli: ‘upaṭṭhaheyyaṁ taṁ, bhante’ti, tadāpi so vadhakova.


pli: Vadhakañca pana santaṁ na aññāsi:


pli: ‘vadhako me’ti.


pli: Yadāpi so upaṭṭhahati pubbuṭṭhāyī pacchānipātī kiṅkārapaṭissāvī manāpacārī piyavādī, tadāpi so vadhakova.


pli: Yadāpi naṁ rahogataṁ viditvā tiṇhena satthena jīvitā voropeti, tadāpi so vadhakova.


pli: ‘vadhako me’”ti.


pli: “Evamāvuso”ti.


pli: “Evameva kho, āvuso, assutavā puthujjano ariyānaṁ adassāvī ariyadhammassa akovido ariyadhamme avinīto, sappurisānaṁ adassāvī sappurisadhammassa akovido sappurisadhamme avinīto


pli: rūpaṁ attato samanupassati, rūpavantaṁ vā attānaṁ; attani vā rūpaṁ, rūpasmiṁ vā attānaṁ.


pli: Vedanaṁ …


pli: saññaṁ …


pli: saṅkhāre …


pli: viññāṇaṁ attato samanupassati, viññāṇavantaṁ vā attānaṁ; attani vā viññāṇaṁ, viññāṇasmiṁ vā attānaṁ.


pli: So aniccaṁ rūpaṁ ‘aniccaṁ rūpan’ti yathābhūtaṁ nappajānāti.


pli: Aniccaṁ vedanaṁ ‘aniccā vedanā’ti yathābhūtaṁ nappajānāti.


pli: Aniccaṁ saññaṁ ‘aniccā saññā’ti yathābhūtaṁ nappajānāti.


pli: Anicce saṅkhāre ‘aniccā saṅkhārā’ti yathābhūtaṁ nappajānāti.


pli: Aniccaṁ viññāṇaṁ ‘aniccaṁ viññāṇan’ti yathābhūtaṁ nappajānāti.


pli: Dukkhaṁ rūpaṁ ‘dukkhaṁ rūpan’ti yathābhūtaṁ nappajānāti.


pli: Dukkhaṁ vedanaṁ …


pli: dukkhaṁ saññaṁ …


pli: dukkhe saṅkhāre …


pli: dukkhaṁ viññāṇaṁ ‘dukkhaṁ viññāṇan’ti yathābhūtaṁ nappajānāti.


pli: Anattaṁ rūpaṁ ‘anattā rūpan’ti yathābhūtaṁ nappajānāti.


pli: Anattaṁ vedanaṁ …


pli: anattaṁ saññaṁ …


pli: anatte saṅkhāre …


pli: anattaṁ viññāṇaṁ ‘anattaṁ viññāṇan’ti yathābhūtaṁ nappajānāti.


pli: Saṅkhataṁ rūpaṁ ‘saṅkhataṁ rūpan’ti yathābhūtaṁ nappajānāti.


pli: Saṅkhataṁ vedanaṁ …


pli: saṅkhataṁ saññaṁ …


pli: saṅkhate saṅkhāre …


pli: saṅkhataṁ viññāṇaṁ ‘saṅkhataṁ viññāṇan’ti yathābhūtaṁ nappajānāti.


pli: Vadhakaṁ rūpaṁ ‘vadhakaṁ rūpan’ti yathābhūtaṁ nappajānāti.


pli: Vadhakaṁ vedanaṁ ‘vadhakā vedanā’ti …


pli: vadhakaṁ saññaṁ ‘vadhakā saññā’ti …


pli: vadhake saṅkhāre ‘vadhakā saṅkhārā’ti yathābhūtaṁ nappajānāti.


pli: Vadhakaṁ viññāṇaṁ ‘vadhakaṁ viññāṇan’ti yathābhūtaṁ nappajānāti.


pli: So rūpaṁ upeti upādiyati adhiṭṭhāti ‘attā me’ti.


pli: Vedanaṁ …


pli: saññaṁ …


pli: saṅkhāre …


pli: viññāṇaṁ upeti upādiyati adhiṭṭhāti ‘attā me’ti.


pli: Tassime pañcupādānakkhandhā upetā upādinnā dīgharattaṁ ahitāya dukkhāya saṁvattanti.


pli: Sutavā ca kho, āvuso, ariyasāvako ariyānaṁ dassāvī …pe… sappurisadhamme suvinīto


pli: na rūpaṁ attato samanupassati, na rūpavantaṁ attānaṁ; na attani rūpaṁ, na rūpasmiṁ attānaṁ.


pli: Na vedanaṁ …


pli: na saññaṁ …


pli: na saṅkhāre …


pli: na viññāṇaṁ attato samanupassati, na viññāṇavantaṁ attānaṁ;


pli: na attani viññāṇaṁ, na viññāṇasmiṁ attānaṁ.


pli: So aniccaṁ rūpaṁ ‘aniccaṁ rūpan’ti yathābhūtaṁ pajānāti.


pli: Aniccaṁ vedanaṁ …


pli: aniccaṁ saññaṁ …


pli: anicce saṅkhāre …


pli: aniccaṁ viññāṇaṁ ‘aniccaṁ viññāṇan’ti yathābhūtaṁ pajānāti.


pli: Dukkhaṁ rūpaṁ ‘dukkhaṁ rūpan’ti yathābhūtaṁ pajānāti.


pli: Dukkhaṁ vedanaṁ …


pli: dukkhaṁ saññaṁ …


pli: dukkhe saṅkhāre …


pli: dukkhaṁ viññāṇaṁ ‘dukkhaṁ viññāṇan’ti yathābhūtaṁ pajānāti.


pli: Anattaṁ rūpaṁ ‘anattā rūpan’ti yathābhūtaṁ pajānāti.


pli: Anattaṁ vedanaṁ …


pli: anattaṁ saññaṁ …


pli: anatte saṅkhāre …


pli: anattaṁ viññāṇaṁ ‘anattā viññāṇan’ti yathābhūtaṁ pajānāti.


pli: Saṅkhataṁ rūpaṁ ‘saṅkhataṁ rūpan’ti yathābhūtaṁ pajānāti.


pli: Saṅkhataṁ vedanaṁ …


pli: saṅkhataṁ saññaṁ …


pli: saṅkhate saṅkhāre …


pli: saṅkhataṁ viññāṇaṁ ‘saṅkhataṁ viññāṇan’ti yathābhūtaṁ pajānāti.


pli: Vadhakaṁ rūpaṁ ‘vadhakaṁ rūpan’ti yathābhūtaṁ pajānāti.


pli: Vadhakaṁ vedanaṁ …


pli: vadhakaṁ saññaṁ …


pli: vadhake saṅkhāre ‘vadhakā saṅkhārā’ti yathābhūtaṁ pajānāti.


pli: Vadhakaṁ viññāṇaṁ ‘vadhakaṁ viññāṇan’ti yathābhūtaṁ pajānāti.


pli: So rūpaṁ na upeti, na upādiyati, nādhiṭṭhāti: ‘attā me’ti.


pli: Vedanaṁ …


pli: saññaṁ …


pli: saṅkhāre …


pli: viññāṇaṁ na upeti, na upādiyati, nādhiṭṭhāti: ‘attā me’ti.


pli: Tassime pañcupādānakkhandhā anupetā anupādinnā dīgharattaṁ hitāya sukhāya saṁvattantī”ti.


pli: “Evametaṁ, āvuso sāriputta, hoti yesaṁ āyasmantānaṁ tādisā sabrahmacārino anukampakā atthakāmā ovādakā anusāsakā.


pli: Idañca pana me āyasmato sāriputtassa dhammadesanaṁ sutvā anupādāya āsavehi cittaṁ vimuttan”ti.


pli: Tatiyaṁ.


title_pli: Saṁyutta Nikāya 22.86 9. Theravagga

pli: Saṁyutta Nikāya 22.86


pli: 9. Theravagga


pli: Anurādhasutta


pli: Ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Tena kho pana samayena āyasmā anurādho bhagavato avidūre araññakuṭikāyaṁ viharati.


pli: Atha kho sambahulā aññatitthiyā paribbājakā yenāyasmā anurādho tenupasaṅkamiṁsu; upasaṅkamitvā āyasmatā anurādhena saddhiṁ sammodiṁsu.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdiṁsu. Ekamantaṁ nisinnā kho te aññatitthiyā paribbājakā āyasmantaṁ anurādhaṁ etadavocuṁ:


pli: “yo so, āvuso anurādha, tathāgato uttamapuriso paramapuriso paramapattipatto, taṁ tathāgato imesu catūsu ṭhānesu paññāpayamāno paññāpeti:


pli: ‘hoti tathāgato paraṁ maraṇā’ti vā, ‘na hoti tathāgato paraṁ maraṇā’ti vā, ‘hoti ca na ca hoti tathāgato paraṁ maraṇā’ti vā, ‘neva hoti na na hoti tathāgato paraṁ maraṇā’ti vā”ti?


pli: Evaṁ vutte, āyasmā anurādho te aññatitthiye paribbājake etadavoca:


pli: “yo so āvuso tathāgato uttamapuriso paramapuriso paramapattipatto taṁ tathāgato aññatra imehi catūhi ṭhānehi paññāpayamāno paññāpeti:


pli: ‘hoti tathāgato paraṁ maraṇā’ti vā, ‘na hoti tathāgato paraṁ maraṇā’ti vā, ‘hoti ca na ca hoti tathāgato paraṁ maraṇā’ti vā, ‘neva hoti na na hoti tathāgato paraṁ maraṇā’ti vā”ti.


pli: Evaṁ vutte, aññatitthiyā paribbājakā āyasmantaṁ anurādhaṁ etadavocuṁ:


pli: “so cāyaṁ bhikkhu navo bhavissati acirapabbajito, thero vā pana bālo abyatto”ti.


pli: Atha kho aññatitthiyā paribbājakā āyasmantaṁ anurādhaṁ navavādena ca bālavādena ca apasādetvā uṭṭhāyāsanā pakkamiṁsu.


pli: Atha kho āyasmato anurādhassa acirapakkantesu tesu aññatitthiyesu paribbājakesu etadahosi:


pli: “sace kho maṁ te aññatitthiyā paribbājakā uttariṁ pañhaṁ puccheyyuṁ.


pli: Kathaṁ byākaramāno nu khvāhaṁ tesaṁ aññatitthiyānaṁ paribbājakānaṁ vuttavādī ceva bhagavato assaṁ, na ca bhagavantaṁ abhūtena abbhācikkheyyaṁ, dhammassa cānudhammaṁ byākareyyaṁ, na ca koci sahadhammiko vādānuvādo gārayhaṁ ṭhānaṁ āgaccheyyā”ti?


pli: Atha kho āyasmā anurādho yena bhagavā tenupasaṅkami; upasaṅkamitvā …pe… ekamantaṁ nisinno kho āyasmā anurādho bhagavantaṁ etadavoca:


pli: “idhāhaṁ, bhante, bhagavato avidūre araññakuṭikāyaṁ viharāmi.


pli: Atha kho, bhante, sambahulā aññatitthiyā paribbājakā yenāhaṁ tenupasaṅkamiṁsu …pe… maṁ etadavocuṁ:


pli: ‘yo so, āvuso anurādha, tathāgato uttamapuriso paramapuriso paramapattipatto taṁ tathāgato imesu catūsu ṭhānesu paññāpayamāno paññāpeti—


pli: hoti tathāgato paraṁ maraṇāti vā, na hoti …


pli: hoti ca na ca hoti, neva hoti na na hoti tathāgato paraṁ maraṇāti vā’”ti?


pli: Evaṁ vuttāhaṁ, bhante, te aññatitthiye paribbājake etadavocaṁ:


pli: “yo so, āvuso, tathāgato uttamapuriso paramapuriso paramapattipatto, taṁ tathāgato aññatra imehi catūhi ṭhānehi paññāpayamāno paññāpeti:


pli: ‘hoti tathāgato paraṁ maraṇā’ti vā …pe…


pli: ‘neva hoti na na hoti tathāgato paraṁ maraṇā’ti vāti.


pli: Evaṁ vutte, bhante, te aññatitthiyā paribbājakā maṁ etadavocuṁ:


pli: ‘so cāyaṁ bhikkhu na vo bhavissati acirapabbajito thero vā pana bālo abyatto’ti.


pli: Atha kho maṁ, bhante, te aññatitthiyā paribbājakā navavādena ca bālavādena ca apasādetvā uṭṭhāyāsanā pakkamiṁsu.


pli: Tassa mayhaṁ, bhante, acirapakkantesu tesu aññatitthiyesu paribbājakesu etadahosi:


pli: ‘sace kho maṁ te aññatitthiyā paribbājakā uttariṁ pañhaṁ puccheyyuṁ.


pli: Kathaṁ byākaramāno nu khvāhaṁ tesaṁ aññatitthiyānaṁ paribbājakānaṁ vuttavādī ceva bhagavato assaṁ, na ca bhagavantaṁ abhūtena abbhācikkheyyaṁ, dhammassa cānudhammaṁ byākareyyaṁ, na ca koci sahadhammiko vādānuvādo gārayhaṁ ṭhānaṁ āgaccheyyā’”ti?


pli: “Taṁ kiṁ maññasi, anurādha,


pli: rūpaṁ niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ kallaṁ nu taṁ samanupassituṁ:


pli: ‘etaṁ mama, esohamasmi, eso me attā’”ti?


pli: “No hetaṁ, bhante”.


pli: “Vedanā …


pli: saññā …


pli: saṅkhārā …


pli: viññāṇaṁ niccaṁ vā aniccaṁ vā”ti?


pli: “Aniccaṁ, bhante” …pe…


pli: tasmātiha …pe…


pli: evaṁ passaṁ …pe…


pli: nāparaṁ itthattāyāti pajānāti”.


pli: rūpaṁ tathāgatoti samanupassasī”ti?


pli: “Vedanaṁ …


pli: saññaṁ …


pli: saṅkhāre …


pli: viññāṇaṁ tathāgatoti samanupassasī”ti?


pli: “Taṁ kiṁ maññasi, anurādha,


pli: rūpasmiṁ tathāgatoti samanupassasī”ti?


pli: “Aññatra rūpā tathāgatoti samanupassasī”ti?


pli: “No hetaṁ, bhante”.


pli: “Vedanāya …pe…


pli: aññatra vedanāya …pe…


pli: saññāya …


pli: aññatra saññāya …


pli: saṅkhāresu …


pli: aññatra saṅkhārehi …


pli: viññāṇasmiṁ …


pli: aññatra viññāṇā tathāgatoti samanupassasī”ti?


pli: rūpaṁ … vedanā … saññā … saṅkhārā … viññāṇaṁ tathāgatoti samanupassasī”ti?


pli: ayaṁ so arūpī … avedano … asaññī … asaṅkhāro … aviññāṇo tathāgatoti samanupassasī”ti?


pli: “Ettha ca te, anurādha, diṭṭheva dhamme saccato thetato tathāgate anupalabbhiyamāne kallaṁ nu te taṁ veyyākaraṇaṁ:


pli: ‘yo so, āvuso, tathāgato uttamapuriso paramapuriso paramapattipatto taṁ tathāgato aññatra imehi catūhi ṭhānehi paññāpayamāno paññāpeti—


pli: hoti tathāgato paraṁ maraṇāti vā … na hoti … hoti ca na ca hoti … neva hoti na na hoti tathāgato paraṁ maraṇāti vā’”ti?


pli: “Sādhu sādhu, anurādha.


pli: Pubbe cāhaṁ, anurādha, etarahi ca dukkhañceva paññapemi, dukkhassa ca nirodhan”ti.


pli: Catutthaṁ.


title_pli: Saṁyutta Nikāya 22.87 9. Theravagga

pli: Saṁyutta Nikāya 22.87


pli: 9. Theravagga


pli: Vakkalisutta


pli: Ekaṁ samayaṁ bhagavā rājagahe viharati veḷuvane kalandakanivāpe.


pli: Tena kho pana samayena āyasmā vakkali kumbhakāranivesane viharati ābādhiko dukkhito bāḷhagilāno.


pli: Atha kho āyasmā vakkali upaṭṭhāke āmantesi:


pli: “etha tumhe, āvuso, yena bhagavā tenupasaṅkamatha; upasaṅkamitvā mama vacanena bhagavato pāde sirasā vandatha:


pli: ‘vakkali, bhante, bhikkhu ābādhiko dukkhito bāḷhagilāno, so bhagavato pāde sirasā vandatī’ti.


pli: Evañca vadetha:


pli: ‘sādhu kira, bhante, bhagavā yena vakkali bhikkhu tenupasaṅkamatu anukampaṁ upādāyā’”ti.


pli: “Evamāvuso”ti kho te bhikkhū āyasmato vakkalissa paṭissutvā yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinnā kho te bhikkhū bhagavantaṁ etadavocuṁ:


pli: “vakkali, bhante, bhikkhu ābādhiko dukkhito bāḷhagilāno, so bhagavato pāde sirasā vandati;


pli: evañca pana vadeti:


pli: Adhivāsesi bhagavā tuṇhībhāvena.


pli: Atha kho bhagavā nivāsetvā pattacīvaramādāya yenāyasmā vakkali tenupasaṅkami.


pli: Addasā kho āyasmā vakkali bhagavantaṁ dūratova āgacchantaṁ. Disvāna mañcake samadhosi.


pli: Atha kho bhagavā āyasmantaṁ vakkaliṁ etadavoca:


pli: “alaṁ, vakkali, mā tvaṁ mañcake samadhosi.


pli: Santimāni āsanāni paññattāni; tatthāhaṁ nisīdissāmī”ti.


pli: Nisīdi bhagavā paññatte āsane. Nisajja kho bhagavā āyasmantaṁ vakkaliṁ etadavoca:


pli: “kacci te, vakkali, khamanīyaṁ, kacci yāpanīyaṁ, kacci dukkhā vedanā paṭikkamanti, no abhikkamanti; paṭikkamosānaṁ paññāyati, no abhikkamo”ti?


pli: “Na me, bhante, khamanīyaṁ, na yāpanīyaṁ; bāḷhā me dukkhā vedanā abhikkamanti, no paṭikkamanti; abhikkamosānaṁ paññāyati, no paṭikkamo”ti.


pli: “Kacci te, vakkali, na kiñci kukkuccaṁ, na koci vippaṭisāro”ti?